Samuu'eel kowaa 1, Kitaabka Quduuska Ah - Biblepage.net\nIsagu wuxuu leeyahay xigmad iyo xoog, Oo wuxuu leeyahay talo iyo waxgarasho\nBuugga Bilowgii Baxniintii Laawiyiintii Tirintii Sharciga kunoqo Yashuuca Xaakinnada Ruud Samuu'eel kowaa Samuu'eel labaa Boqorradii kowa Boqorradii laba Taariikhdii kow Taariikhdii lab Cesraa Nexemyaah Esteer Ayuub Sabuurradii Maahmaahyadii Wacdiyahii Gabaygii sulaym Ishacyaah Yeremyaah Baroorashadii y Yexesqeel Daanyeel Hoosheeca Yoo'eel Caamoos Cobadyaah Yoonis Miikaah Naxuum Xabaquuq Sefanyaah Xaggay Sekaryaah Malaakii Matayos Markos Luukos Yooxanaa Falimaha rasuul Rooma 1 Korintos 2 Korintos Galatiya Efesos Filiboy Kolosay 1 Tesaloniika 2 Tesaloniika 1 Timoteyos 2 Timoteyos Tiitos Filemon Cibraaniyada Yacquub 1 butros 2 butros 1 yooxanaa 2 yooxanaa 3 yooxanaa Yooxanaa Muujintii Cutubka 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 Aayadda 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 Version Kitaabka Quduuska Ah\n1 Waxaa jiray nin reer Raamaatayim Soofiim ahaa oo degganaa dalkii buuraha lahaa ee reer Efrayim, magiciisana waxaa la odhan jiray Elqaanaah, oo wuxuu ahaa ina Yeroxaam, ina Eliihuu, ina Toohuu, ina Suuf, wuxuuna ahaa reer Efraad;\n2 oo wuxuu lahaa laba naagood, middood magaceeda waxaa la odhan jiray Xannaah, tan kale magaceeduna wuxuu ahaa Feninnaah. Feninnaah carruur bay lahayd, laakiinse Xannaah carruur ma lahayn.\n3 Oo ninkaasu sannad ka sannad wuxuu ka bixi jiray magaaladiisa, oo wuxuu u tegi jiray inuu Rabbiga Ciidammada Shiiloh ku caabudo oo allabari u bixiyo. Oo Ceelii labadiisii wiil oo ahaa Hofnii iyo Fiinexaas, ee Rabbiga wadaaddo u ahaana halkaasay joogeen.\n4 Oo Elqaanaah maalintii uu allabariga bixiyey ayuu qayb siiyey naagtiisii Feninnaah iyo wiilasheedii iyo gabdhaheedii oo dhan,\n5 laakiinse Xannaah wuxuu siiyey qayb labanlaab ah; maxaa yeelay, Xannaah wuu jeclaa, laakiinse Rabbigaa maxalkeedii xidhay.\n6 Tii dhibi jirtay ayaa aad uga cadhaysiisay, si ay uga xanaajiso, maxaa yeelay, Rabbigaa maxalkeedii xidhay.\n7 Oo intuu saas yeelayay sannad ka sannad, markii ay gurigii Rabbiga tagtay, ayay ka xanaajisay iyadii, taas daraaddeed way ooyday, oo waxba ma ay cunin.\n8 Markaasaa ninkeedii Elqaanaah wuxuu iyadii ku yidhi, Xannaah, maxaad u ooyaysaa? Oo maxaad wax u cuni weyday? Oo maxaa qalbigaagu u xumaaday? Miyaanan anigu toban wiil kaaga wanaagsanayn?\n9 Saas aawadeed Xannaah way kacday markii ay Shiiloh wax ku cuneen oo ay wax cabbeen dabadeed. Haddaba wadaadkii Ceelii ahaa wuxuu ku fadhiistay kursigiisii oo ag yiil macbudka Ilaah tiirkiisa.\n10 Iyadu aad bay u murugootay, oo intay ooyday ayay Rabbiga bariday.\n11 Markaasay nidar nidartay, oo waxay tidhi, Rabbiga Ciidammadow, haddaad fiirisid dhibta aan anoo addoontaada ah qabo, oo aad i soo xusuusatid, ee aadan i illoobin anoo addoontaada ah, laakiinse aad i siiso wiil, de markaas cimrigiisa oo dhan waan ku siinayaa, Rabbiyow, oo madaxiisana mandiil lama marin doono.\n12 Oo intii ay Rabbiga hortiisa ku baryootamaysay ayuu Ceelii fiiriyey afkeedii.\n13 Haddaba Xannaah waxay ka hadlaysay qalbigeeda, oo bushimaheeda keliya ayaa dhaqdhaqaaqayay, laakiinse codkeedii lama maqlin; sidaas daraaddeed Ceelii wuxuu mooday inay sakhraantay.\n14 Markaasaa Ceelii wuxuu iyadii ku yidhi, Ilaa gormaad sakhraamaysaa? Khamrigaaga iska fogee.\n15 Markaasaa Xannaah u jawaabtay oo ku tidhi, Maya, sayidkaygiiyow, ee waxaan ahay naag ruuxeedu murugaysan yahay, oo ma aanan cabbin khamri iyo wax lagu sakhraamo toona, laakiinse naftaydaan Rabbiga ku baryayaa.\n16 Anoo addoontaada ah ha igu tirin gabadh xun; waayo, welwelkayga iyo xanaaqayga batay aawadood ayaan ilaa haatan u hadlayay.\n17 Markaasaa Ceelii u jawaabay oo yidhi, Nabad ku tag, oo Ilaaha reer binu Israa'iil ha ku siiyo baryadaadii aad weyddiisatay.\n18 Markaasay tidhi, Anoo addoontaada ah naxariis aan kaa helo. Sidaas daraaddeed naagtii way iska tagtay, oo wax bay cuntay, oo wejigeeduna mar dambe ma murugsanayn.\n19 Markaasay aroor hore kaceen, oo Rabbiga caabudeen, dabadeedna way noqdeen, oo yimaadeen gurigoodii Raamaah ku yiil; markaasaa Elqaanaah u tegey naagtiisii Xannaah; oo Rabbiguna iyadii wuu xusuustay.\n20 Oo markii wakhtigii la gaadhay ayay Xannaah uuraysatay, oo ay wiil dhashay; oo magiciisiina waxay u bixisay Samuu'eel, oo waxay tidhi, Maxaa yeelay, isagaan Rabbiga weyddiistay.\n21 Markaasaa ninkii Elqaanaah ahaa, iyo reerkiisii oo dhammuba waxay u tageen inay Rabbiga u bixiyaan allabarigii sannad walba joogtada u ahaa iyo nidarkiisii.\n22 Laakiinse Xannaah ma ay tegin, waayo, waxay ninkeedii ku tidhi, Anigu tegi maayo ilaa wiilka naaska laga gudhiyo, dabadeedna waan keeni doonaa inuu Rabbiga hortiisa ka muuqdo, oo uu halkaas joogo weligiisba.\n23 Markaasaa ninkeedii Elqaanaah ku yidhi, Wixii kula wanaagsan yeel; oo iska joog ilaa aad naaska ka gudhisid, laakiinse Rabbigu eraygiisa ha adkeeyo. Sidaas aawadeed naagtii way iska joogtay oo wiilkii bay nuujisay ilaa ay naaskii ka gudhisay.\n24 Oo markay isagii naaska ka gudhisay ayay qaadatay oo la tagtay isagii, iyo saddex dibi, iyo eefaah bur ah, iyo qarbed khamri ah, oo waxay isagii keentay gurigii Rabbiga ee Shiiloh ku yiil, oo wiilkuna wuu yaraa.\n25 Markaasay dibi qaleen, oo wiilkiina waxay u keeneen Ceelii.\n26 Kolkaasay tidhi, Sayidkaygiiyow, waxaan ku dhaaranayaa naftaada nool, Sayidkaygiiyow, waxaan ahay naagtii halkan ku soo ag istaagtay, iyadoo Rabbiga baryaysa.\n27 Waxaan ka baryay wiilkan, oo Rabbigu waa i siiyey baryadaydii aan weyddiistay isaga,\n28 sidaas daraaddeed waxaan isaga siiyey Rabbiga, oo intuu nool yahay oo dhan waxaa leh oo la siiyey Rabbiga. Oo isna halkaasuu Rabbiga ku caabuday.\nCutubka soo socda →\nWarning: Trying to access array offset on value of type bool in C:\_xampp\_htdocs\_biblepage\_include333\_common.inc.php on line 405\nCopyright © 2021 Ururka Jesus World Wide


Raad Raac News Online – Madaxweyne Farmaajo oo sagootiyay Cutubyo ka tirsan Ciidanka Xoogga Dalka oo u ambabaxayey howlgallo ka dhan ah Al-shabaab.\nMadaxweyne Farmaajo oo sagootiyay Cutubyo ka tirsan Ciidanka Xoogga Dalka oo u ambabaxayey howlgallo ka dhan ah Al-shabaab.\nSomalia October 25, 2017 Comments Off on Madaxweyne Farmaajo oo sagootiyay Cutubyo ka tirsan Ciidanka Xoogga Dalka oo u ambabaxayey howlgallo ka dhan ah Al-shabaab.\nMadaxweyne Dowladda Soomaaliya Farmaajo oo maanta dalka dib ugu soo laabtay kadib safaro uu ku kala bixinayay dalal ay ka mid yihiin Kambala, Jabuuti & Itoobiya wuxuuna sheegay in uu soo dhaweyn iyo Taageero uu ka helay wadamadii uu booqday, wuxuuna sheegay in ay ka aqbaleen in ay kordhiyaan dadaalada dalalkooda ay kaga qayb qaadanayaan dagaalka lagaga xoraynayo Alshabaab guud ahaan dalka.\n“Waxaan u safarnay sidii aan garab ugu heli lahayn dar-dar gelinta dagaalka aan dalka kaga xoraynayno Alshabaab, Alle waa nagu guuleeyey. Madaxdu waxa ay ballan qaadeen in ay ka jawaabaan codsigeenii ahaa in la xoojiyo ciidamadeenna oo qalab iyo agabka ay u baahanyihiin nagu gacansiiyaan,” ayuu yiri Farmaajo.\nMadaxweyne Farmaajo waxa uu ugu baaqay shacabka Soomaaliyeed in ay u istaagaan la dagaalanka argagixisada Alshabaab ee had iyo jeer ku howllan xasuuqa iyo gumaadka umaddeena.\n“Murugadii ka dhacday Soobe si aysan mar kale u soo noqon, waa in aan u wada istaagnaa difaaca dalkeenna, lana dagaallano cadawga si aysan fursad dambe ugu helin dhibaatada ay nagu hayaan,” ayuu hadalkiisa ku daray.\nUgu dambeyn, Madaxweynaha Soomaaliya ayaa ku howllan qorsheyaal lagu dabargooynayo qatarta ururka Al-shabaab, isagoo safarkiisa ka hor xarunta ciidanka ee Jasiira ku saagootiyey Cutubyo ka tirsan Ciidanka Xoogga Dalka oo u ambabaxayey howlgallo ka dhan ah argagixisada Al-shabaab.


Wararka Maanta: Talaado, Mar 13, 2018-Muuse Biixi oo safar aan la sii shaacin ugu anbabaxay dalka Imaaraadka Carabta\nTalaado, Maarso, 13, 2018 (HOL) – Madaxweynaha Somaliland Muuse Biixi Cabdi ayaa safar aan la sii shaacin ugu anbabaxay maanta dalka Iskutaga Imaaraadka Carabta.\nBiixi waxaa safarkiisa ku wehlinaya Wasiirro ka tirsan xukuumadda Soomaaliland oo ay ka mid yihiin WasiirkaArrimaha dibedda, Qorshaynta, Ciyaaraha, Arrimaha Distuurka iyo Biyaha; iyo sidoo kale, guddoomiyaha Xisbiga Mucaaradka ah ee UCID, Eng. Faysal Cali Waraabe.\nSaxaafadda lama uusan hadal, laakiin booqashadiisa ayaa imaneysa xili uu cirka isku sii shareeray khilaafka ba’an ee ka taagan heshiiska dekedda Berbera, kaasoo hadda u muuqda mid sii xumeeyay xiriirka dhinaca Diplumaasiyada ee Soomaaliya iyo Imaaraadka, kaddib markii shirkadda DP World ay ku eedeysan dowladda federaalka in ay ku xadgudubtay Siyaaddada iyo Qarannimada Soomaaliya.\nMadaxweynaha Soomaaliya Maxamed Cabdullaahi Farmaajo ayaa dhawaan digniin u diray shirkaddaha iyo dowladda shisheeye ee sida uu hadalka u dhigay doonaya in ay ku xadgudbaan Qarannimada Soomaaliya, laakiin si gaar ah madaxweynuhu uma uusan soo hadal qaadin shirkadda DP World iyo arinta dekedda Berbera.\nLaakiin Baarlamaanka Soomaaliya oo maalintii shalay fadhi ku yeeshay magaalada Muqdisho ayaa gabi ahaanba sharci daro ku tilmaamey heshiiskii Berbera ee saddex geesoodka ahaa, sidoo kalana baarlamaanku waxaa uu shirkadda DP World ka mamnuucay in ay ka howlgasho gabi’ahaanba dalka Soomaaliya.\nGolaha Wakiilada Somaliland oo iyaguna maanta fariistay magaalada Hargeysa ayaa sharci ku tilmaamay heshiiska Berbera Baarlamaanka Soomaaliyana waxba ka quseyn.


Hogamiye Deni oo Odoyaasha Beelaha Mudug ugu baaqay in ay…\nHogamiyaha DG Puntland Siciid Cabdullaahi Deni oo Waqooyiga Magaalada Gaalkacyo ku sugan waxa uu la kulmay Odoyaasha iyo Waxgaradka Gobolka Mudug, isaga oo kala hadlay xaaladda amni iyo wax ka qabashada maleeshiyaad beeleedyada ku lugta leh falalka amni darro.\nDeni waxa uu bogaadiyay doorka ay ku lahaayeen Odoyaasha iyo Waxgaradka nabad ka gaarista Colaad maleeshiyaad horay ugu dagaalamay Deegaanno katirsan Gobolka Mudug gaar ahaan Galdogob.\n“Hogamiye Deni waxa uu bogaadinayaa dadaalka iyo doorkii ay ku lahaayeen Odoyaasha iyo waxgaradka Mudug xal ka gaarista isku dhicii maleeshiyo beeleedyada, waa muhiim in loo istaago Amniga, nabadeynta iyo horumarka” ayaa lagu yiri qoraal lagu daabacay barta Madaxtooyada Puntland.\nDhankiisa waxa uu Odoyaasha ka dhageystay warbixin ku saabsan qorshihii ay u adeegsadeen xal ka gaarista dagaal beeleedyadii ka dhacay Gobolka Mudug, qodobada lagu xakameynayo isku dhacyada iyo shuruudaha kale ee xoojinaya xasiloonida.\nHogamiyaha Dowlad Goboleedka Puntland Siciid Cabdullaahi Deni ayaa sheegay in waxa uu Hay’adaha ammaanka faray in ay gacan adag ku qabtaan maleeshiyaadka hubka ku heysta deegaannada Miyiga Gobolka Mudug oo dilalka aanooyinka kasoo bilawdaan.\nPuntland caqabadda ugu weyn ee ka heysta Gobolka Mudug waa isku dhacyada dhalinyarada u abaabulan hab beeleedka, mararka qaar waxaa ku biira Ciidamada Maamulkaas oo dhowr jeer looga digay.


Kulan ku saabsanaa Xuquuqda Dumarka iyo Dastuurka oo lagu qabtay Mogadishu – Kalfadhi\nKulan ku saabsanaa Xuquuqda Dumarka iyo Dastuurka oo lagu qabtay Mogadishu\nXubno ka tirsan Guddiga KMG ah ee diyaarinta sharciga doorashooyinka Qaranka ee Golaha Shacabka, Xildhibaanno, qaar kamid ah axzaabta siyaasada, Wasaaradda Dastuurka, ururadda haweenka iyo Guddoomiyaha Guddiga Doorashooyinka Qaranka ee Soomaaliya Xaliimo Yarey, ayaa shalay ka qeyb-gallay kulan si gaar ah looga hadlayay Xuquuqda Dumarka iyo Dastuurka.\nKulanka intii uu socday ayaa waxaa laga dooday qodobo ay kamid ahayeen in Dastuurta cusub ee diyaarintiisa ay hadda socoto in lagu daro tiro cayiman oo kuraas Baarlamaan ah oo dumarka u gaar ah, kuwaas oo aan ragga ku tartami karin.\nHay’addaha kulanka lagu casuumay ayaa dhammaan waxaa ay ahaayeen hay’addaha bahda ku ah dib-u-eegista dastuurka. “Haddii 2020/2021, la qabto doorasho haddana kuraasta haweenka ay ka hooseyso doorashii lasoo dhaafay, waxaan rabnaa in eedaasi uusan qaadanin guddiga Doorashooyinka Qaranka, ee haddaba aan iska soo bandhigno, si doodo looga sameeyo”, ayey tiri Xaliima Yarey.\n“Dastuurka waxaa ku qoran in xuquuqda loo sinaado, xuquuqda looma sinaan karo sida hadda ay ku socoto maxaa yeelay awooda dowladnimadda hadda waxaa uu u liicayaa dhanka ragga. Dumarka iyo ragga meesha ay ka joogaan siyaasada isma lahan”, ayey sii raacisay hadalkeeda.\nHaweenka ayaa sidoo kale ku baaqay in la helo sinaan hanaanka siyaasadeed ah iyo in la siiyo fursado, maadaama ay yihiin laf dhabarka Bulshada.


Duufaano Baraf ah oo markale saameeyey Maraykanka - Wargane News\nHome Somali News Duufaano Baraf ah oo markale saameeyey Maraykanka\nQeybo kamid ah Bariga dalka Maraykanka ayaa looga dhawaaqay xaalad deg deg ah kadib markii ay halkaasi ku habsadeen duufaano baraf wata oo todobaadkii labaad ka da’aya bariga wadankaasi.\nMagaalooyinka Boston iyo New York ayaa kamid ah goobaha uu barafka sida weyn ay u saameeyeen todobaadyadii lasoo dhaafay.\nDuulimaadyada ka baxa Airporada waaweyn ee ku yaal magaalooyinkaasi ayaa qaarkood la hakiyey, shalay oo Isniin ahayad ayaa 1700 duulimaad dib loo dhigay, xaalada cimilada awgeed. Sidoo kale inta badan iskuulada ayaa shalay iyo maanta oo Salaasa ah xiran.\nMaanta oo Salaasa ah ayaa lagu wadaa in baraf horleh uu ka da’o nawaaxiga magaalada Boston oo uu horey u yaalay barafkii ku da’ay duufaanihii hore ee todobaadyadii lasoo dhaafay, arrintaasi oo ay walaac weyn ka muujiyeen maamulka Boston.\nNEC Officials Embark on Working tour covering all Regions of the Country\nSomaliland: Badhasaabka Saaxil oo ka Hadlay Qoxoonti ka Yimid Yemen oo Laga Celiyay Berbera\nTrump: Flynn tillaabadii uu qaaday waxay ahayd mid sharci ah’\nSomaliland: Kulmiye top brass woo Professor Samatar to join ranks\nBrazil: Shacabka oo codsaday in xilka laga qaado Madaxweyne Dilma Rousseff\nSomaliland: Wadamada Somaliland Ka Tageera Doorashooyinka Oo Shir Deg Deg Ah Ka Yeelanaaya Go’aankii Madaxweyne Siilaanyo Dib Ugu Dhigay Doorashadii Wakiilada.


UK oo war kasoo saartay heshiiska 3 geesoodka ah ee dalalka Geeska Africa - Caasimada Online\nHome Warar UK oo war kasoo saartay heshiiska 3 geesoodka ah ee dalalka Geeska...\nUK oo war kasoo saartay heshiiska 3 geesoodka ah ee dalalka Geeska Africa\nMuqdisho (Caasimada Online) – Kaddib kulan ay shalay ku yeesheen magaalada Muqdisho Safiirka Ingiriiska u fadhiya Soomaaliya David Concer iyo Madaxweynaha Soomaaliya Maxamed Cabdullaahi Farmaajo ayaa war qoraal ah oo safiirku uu soo dhigay Twitterka waxa uu uga warbixiyay qoddobada ay ka wada hadleen Madaxweynaha.\nAmbaasaddoor Concer ayaa sheegay in Madaxweyne Farmaajo oo ku qaabilay Xarunta Madaxtooyada ay ka wada hadleen horumarka arrimaha siyaasadda iyo amniga ee Soomaaliya.\nSafiirka ayaa tilmaamay in uu Madaxweynaha Soomaaliya ugu hambalyeeyay dadaalka uu ku bixinayo nabadda iyo isdhexgalka Gobolka iyada oo loo marayo heshiiska seddax geesoodka ah ee uu la sixiixday madaxda Itoobiya iyo Eretereya.\n“waxaan u mahadcelinayaa Madaxweynaha Soomaaliya Maxamed Cabdullaahi Farmaajo oo igu casuumay Villa Somalia. Waxaan ka wada hadlnay horumarka arrimaha siyaasadda iyo amniga ee Soomaaliya. Waxaan ugu hambalyeeyay dadaallada uu ku bixinayo nabadda iyo is dhexgalka Gobolka ee loo marayo heshiiska iskaashi ee uu la yeeshay Itoobiya iyo Eritrea” Ayuu yiri safiirka Ingiriiska ee Soomaaliya Amb David Concer.\nMadaxweynaha Soomaaliya Mudane Maxamed Cabdullahi Farmaajo ayaa shalay sheegay in dalal kale lagu soo dari doono iskaashiga Gobolka iyada oo kulanka seddaxaad ee arrimaha Geeska Afrika looga hadlayo uu ka dhici doono magaalada Muqdisho.


Somali page 1 of 1 - English-Video.net\nTED Talks with Somali transcript\n99 dhib ayaan qabaa...laleemana waa mid kaliya\n"Waxaan qabaa cudurka laleemada. mar walbo waan gargariira," Maysoon Zayid ayaa ugu horeentii shaaca ka qaadeso hadalkaan qosolka badan ee loo riyaaqay. (Xaqiiqdii, Waa mid lagu qoslo.) " waxaan ahay sidii Shakira oo la kulantay Muhammad Ali." Si wanaag iyo caqli ku dheehan tahay, majaajiliistada kasoo jeeda Arab-Amerikanka ayaa nooga sheekeeneyso safarkeedii layaabka lahaa ay la kulantay intii aay aheed Aktarad, Majaajiliiste qosol, deeq-bixiye iyo udoode dadka cuuryaanta ah.\nDiana Nyad: Waligaa, marnaba haquusan.\nHabeenkii mugdiga daran aheyd, malaay waabaaygu duray, biyaha dhanaanka ay ku margatay, kaligeeda isku heeseesay,qarweeysay... Diana Nyad dabaasheeda ayee iska sii wadatay. Waana qaabkii ay ugu dambeentii ku gaartay hamigeedii nololeed ayadoo cayaariyahan ah.100-mile oo dabaal aan caadi aheen ay ka soo bilaawday Cuba ila ka gaarto Florida-- ayadoo 64 jir ah. Maqal qisadeeda.\nMashiinkeyga biyaha hoostiis\n2013-02-25 1,320,203 views\nDavid Lang waa sameeye kaasoo kaligiisa is baray siduu ku noqon lahaay bad-ku-taqasuse--ama, baray mashiin si uu mid asiga oo kale u noqdo. Hadalkii Lang ee soo jiidashada lahaa, Saaxibkeeni TED, ayaa na tusaya sidii asiga iyo kuwii shabakada bada jeclaa ay isku baheesteen si ay u dhisaan qalab baarayo bada hoosteeda oo raqiis ah misna il-furan leh.\nXiriirka ka dhexeeya shaqo la'aanta iyo argagixisada\n2013-09-20 1,077,230 views\nWaayo, dhalinyarada iyo shaqo la'aan ka jirto magaalooyinka waaweyn ee dunida , riyooyinka fursadaha iyo hantida ku aadan mar ayey run iman -- laakiin inta badan, waa culeys waayo waxa raadiya kooxaha argagixisada ah iyo ururada kale ee rabshaded. Doode xuquuqda Aadanaha Mohamed Ali wuxuu isbarbar dhigaya sheekooyin uu ka haayo magaalada Muqdisho si uu u sameeyo kiis xoogan u ku micneeyey wax cusub u soo saraarida da' yerta magaalada iyo himilooyinkooda.\nKumaan ahay? Mar kale feker\n2013-06-11 2,878,196 views\nSidee baan u go'aan sanaa qofkaan nahay? Majaajiladii layaabka laheed ee Hetain Patel uu ka jilaayay aqoonsiga, luqada iyo lahjadaba--- misna idinku taxadiyeenayo inaad si qoto dheer leh u fekertaan intii aad kaliya si muuqal sare ahaaneed u fekeri laheeden. Khilaawo farxad sare leh oo ay asiga iyo majaajilste YuyuRau jilayeen, oo ay ku baroorisay ama ku dhiiri galisay Bruce Lee.\nTrita Parsi: Iraan & Israa'iil: Nabaddu waa suura gal\n2013-06-26 796,662 views\nIran iyo Israil: waa labo wadan oo xariiro hore leh taaso umuuqato in sooxumanayan, laakin dhamaan muronkoodi hadal karsananta, waxaa jirto taarikh kuqarsoon oo iskaashi ah, xataa saaxibtinimo . hadal warbixin leh , Trita Parsi waxo muujinaya sida isbadalka istaraajinimada hore ee lasoo dhafay tasoo kadhigan karto nabada mustqablaka ee labada wadan hadii ay doorbidan .\nPeter Attia: Ka waran hadaynu ku khaldanay cudurka macaanka?\n2013-04-05 4,258,278 views\nDhakhtar dhalinyar isagoo ah Peter Attia wuxuu yaraysanayaa arinka buke macaan qaba oo aad u cayilan, isagoo isku qancinaaya inuu isagu isugu wacnaa in qaliin cad-gooye ah lagu sameeyo. Lakiin sanado kadib ayuu garawysanayaa oo ay ka soo hor baxaysaa xaqiiqo cilmiya isagoo is weydiinaya: Fikirkaynu macaanka ka haysanaa ma saxanyahay? Suurtagal ma tahay in macaanku cayilnaanta sababo ee aanay cakiskeeda ahayn? Wuxuu diirada saarayaa sida mabaa"diideenu inuu hogaamin karto dagaal caafimaad oo seeflaboodnimo ah.\nJoseph Kim: Familkeyga aan ku lumiyay South Korea iyo midka cusub aan helay.\nQaxooti hadda ku nool Mareynkanka, Joseph Kim oo ka sheekeynaya noloshiisa Waqooyiga Kuuriya inta lagu guda jiray sanadii abaarta. Wuxuu billaabay in uu abuurto nolol cusub. Lakin weli waxa uu raadinayaa familkiisa ay kala lumeen.\nLisa Bu: Sidee buugaagta u furi karaan maskaxdaada\n2013-02-28 4,963,279 views\nMaxaa dhacaya marka riyo aad soo qaadey laga soo bilaabo caruurnimadaada ... aanan marna run noqon? Sida Lisa Bu ay ula qabsatey nolosha cusub ee Mareykanka, iyada oo u jeestay buugaagta si ay u ballaariso maskaxdeeda iyo in ay nafteeda u abuurto wado cusub . waxey la qeybsaneysaa hab gaar ah oo ah oo wax loo akhriyo. hadalkaan qurxoon,iyo hadal shakhsiyadeed oo ku saabsan sixirka buugaagta.\nPeter Singer: Sababtee iyo sidee loo samayn karaa deeqsimada waxtarka leh.\n2013-03-01 1,880,611 views\nHadaad nasiib u leedahay inaad noolaato doonis la'aan, waa hibo dabiiciya inaad u noqoto deeqsi dadka kale. Laakiin filosofarka Peter Singer, wuxuu suaalayaa, waa sidee sida ugu wanaagsan ee wax loo bixiyaa? wuxuu ka hadlayaa tijaabooyin badan oo fikir ah oo layaab leh oo kaa caawinaysa inaad isu dheeli tirto shucuurta iyo ficil-gelinta -- aadna u yeesho saamaynta ugu wayn wax kastood aad wadaagi kartid.\nShabana basiji-rasikh: Car gabdhaha Afghanistiyiinta wax bar\n2012-12-01 1,085,179 views\nQiyaas wadan gabdhihiisu ay u dhuumanayaan iskuulka, hadii la qabtana iyagoo wax baranaya ay cawaaqib xumo la kulmayaan. Tani waxay ahayd Afghanistan oo ay ka talinayeen Taliban, misna maanta ay calaamadaha halistaas ay weli jirto. 22-jir Shabana Basij-Rasih waxay leedahay iskuul ku yaalo Afghanistan. Waxay u dabaal dageesa awooda go'aan ee qoys kuwaaso aaminay gabdhahooda-- misna waxay noo sheegeesa aabe geesi ah oo u istaagay hanjabaad kaga imaanaysay dadkiisa.\nFahad Al-Attiya: Wadan aan biya lahayn\n2012-04-22 1,529,461 views\nSuurayso wadan leh ilo tamareed fara badan --saliid, gaas, ilays-qoraxeed, dabayl iyo dabcan lacag--laakiin la' mid kamida baahiyaha aasaasiga ah ee nolosha: biyo. Injineer kaabayaasha dhaqaalaha ah Fahad Al-Caatiya wuxuu ka hadlayaa qaababka cajiibka ah ee wadan yar oo bariga dhexe ku yaala oo la dhaho Qadar uu u samaysto qaabka waraabkiisa biyaha.\nTerry Moore: Maxay 'X' u tahay midaan la garanayn?\n2012-02-28 3,872,013 views\nMaxay 'X' ugu suntantahay midaan la garanayn? muxaadiradan gaaban ee xiisaha leh, Terry Moore wuxuu nagu siinayaa jawaab ta mucjisada ah.\nMisha Glenny: Kireysashada Burcada Internetka\n2011-07-13 1,438,902 views\nAyadoo ay jirto maalgalin Balaayiin Dollar ah oo lagu bixiyo amaanka internetka, ayaa waxaa la iska indha tiray mid kamid ah mushkiladaha aasaaska u ah arinkaas, waxaana weeye, dadka qora furayaashaas (Virus-yadaas) wasaqeesan, Misha Glenny oo ah sirdoon arimaha danbiyada ayaa waxa uu soo bandhigayaa nolosha qaar kamid ah dadkaas barnaamijyada sameeya ee danbiyada loo heysto aduunka daafihiisa, waxa uuna keenayaa fikrad cajiib ah.\nMikko Hypponen: La dagaalida Virus-yada, difaaca internetka\n2011-07-14 1,847,520 views\n25 sano ayaa laga joogaa xiligii la sameeyay Virus-kii ugu horeeyay ee kambiyuutarada shakhsiyeedka ku dhaca (Brain A) , wax-wax dadka lagu dhibo ahaa markii hore, ayaa hada waxa uu noqday wax falal danbiyeedyo iyo jaasuusnimo lagu geysto. Khabiirka amaanka Kambiyuutarada Mikko Hyppönen ayaa waxa uu noo sheegayaa sidii aan ku istaajin leheen Virus-yadaasi cusub si aysan shabakada khatar u gelinin sida aan ognahay.\nHooyo iyo inanteeda oo ah dhaqaatiir geesiya-yaal.\nWaxaa loogu magac daray "Weli-yaasha Somalia." Dhaqtar Hawa Abdi iyo gabadheeda Deqo Mohamed ayaa ka hadlayo xaruntooda caafimaad ee ku taalo gudaha Somalia, halka ay-- wejidayada dagaalada sokeeye iyo cadaadiska daaha ka rogan ee dumarka,--ay u dhiseen Isbitaal, Iskuul iyo shacab nabadeed.\nLesley Hazleton: Lesley Hazleton: Akhrinteedi Quraanka\n2010-10-10 2,252,412 views\nLesley Hazleton maalin bay u fadhiisatay siday Quraanka u akhrin lahayd. Wixii ay heshay—qof Muslima iyadoon ahayn,ahna dalxiise kitaabka barakaysan ee Islaamka—wuxu ahaa waxaanay filanayn.Muxaadaradan ka imanaysa TEDxRainier, Hazleton kaftankeeda iyo dhuuxisteeda cilmi ee la yaabka leh, waxay inagula wadaagaysaa furfurnaantii iyo cajaaibtii ay la kulantay.\nPatrick Awuah: Sidee wax loo baraa hogaamiyayaasha?\n2007-06-06 1,752,363 views\nPatrick Awuah wuxu ka sheekaynayaa sida ay muhiim u tahay qaabka wax loo baro hogaamiyayaasha mustaqbalka-ardayda-iyagoo lagu carbinayo qaababka halabuurka nolosha iyo culuumta saacida arinkaas/liberal arts.\n8 Sirood ee Guusha\nMaxey dadku u guuleystaan? ma sababtoo ah waxa ay yihiin dad caqli leh? ama waxa ay yihiin dad nasiib leh? midkoodna ma aha. Falanqeeye Richard St John ayaa ku soo koobey sanooyin badan oo uu wareysiyo sameynaayey 3-daqiiqo jeedintan sawiro leh aan la hilmaami karin oo ku saabsan siraha qarsoon ee guusha..\nNick Bostrom: Baadidoon falsafadeed oo ku aadan xalka mushkiladeheena ugu waawayn\n2005-07-14 967,767 views\nNick Bostrom oo ah filasoof iyo cilmibaadhe daarasadaha ''waxa biniaadantinimada ka shisheeya/transhummanism'' oo jooga jaaamacad Oxford ayaa wuxuu lafa gurayaa mustaqbalka aadanaha, wuxuna is waydiinayaa inay suurtagal tahay in la bedelo dabeecadaha biniaadamka ee aasaasiga si xal loogu helo dhibaatooyinkeena ugu kakan.


Al-Shabaab iyo Ciidamo dowladda oo dagaal ku dhexmarey degmada Awdheegle ee Gobolka Shabeellaha Hoose. - Awdinle Online\nHome News Al-Shabaab iyo Ciidamo dowladda oo dagaal ku dhexmarey degmada Awdheegle ee Gobolka...\nAl-Shabaab iyo Ciidamo dowladda oo dagaal ku dhexmarey degmada Awdheegle ee Gobolka Shabeellaha Hoose.\nNovember 5, 2019 (AO) – Dagaal khasaaro kala duwan geystay oo Saacadihii la soo dhaafay Ciidamo katirsan kuwa dowladda & Ururka Al-Shabaab ku dhexmaray Gobolka Shabeellaha Hoose ayaa kasoo baxaya Faah faahino dheeraad ah .\nDagaalka ayaa waxaa uu ka dhacay degmada Awdheegle,waxaana uu yimid,kadib markii xubno katirsan Al-Shabaab ay weerareen Saldhig Ciidamo katirsan dowladda ku leeyihiin Awdheegle,waxaana halkaasi ka dhacay dagaal mudo saacad ku dhow socday.\nSaraakiil katirsan Ciidamo ka tirsan Dowladda ayaa waxaa ay sheegeen inay iska difaaceen weerarkii kaga yimid dhinaca Al-Shabaab,isla markaana khasaaro ay ku gaarsiiyeen.\nDhinaca kale Al-Shabaab oo sheegtay mas’uuliyada weerarkaas ayaa waxaa ay sheegeen inay dagaalkaas ku dileen askar katirsan Ciidamada Dowladda wallow aysan jirin dad madax bannaan oo xaqiijinaya.\nMararka qaar waxaa dhaca dagaalo u dhaxeeya Ciidamada Dowladda & Al-Shabaab, Deegaano katirsan Gobolka Shabeellaha Hoose ayaa waxaa saraakiisha Ciidamada Dowladda & Shabaab ay ka kala sheegtay Guulo kala duwan.\nPrevious articleSafiyo Khaalid oo xubin ka noqotay golaha degaanka Gobolka Main ee dalka Mareykanka.\nNext articleDaadad Xoog Dadan Oo Buux Dhaafiyay Kaamam Ku Yaala Magalada baydhabo


Ra’yi: 4.5 illaa iyo 2000 Carta ayaa lagu dhaqmayay qabiil boos gaar ah loo xirana ma jirin. - Latest News Updates\nRa’yi: 4.5 illaa iyo 2000 Carta ayaa lagu dhaqmayay qabiil boos gaar ah loo xirana ma jirin.\nWaxaan dhagaystay xildhibaan Maxamuud Yaxye oo warbaahinta ka sheegay in xilka Guddoomiyaha Baarlamaanka lagu gaar yeelo murashaxiinta Digil iyo Mirifle, maaddaama mas’uulka banneeyay uu ka soo jeedo beeshaas.\nSidaas xukuumadda ayaa doonnaysa, ayaan maqlay..\nWaddanka wuxuu leeyahay Dastuur iyo xeer xaq siiya qof walba oo muwaaddin ah in uu u tartamo boos walba oo bannaanaada, muwaaddin walba oo shuruudaha buuxiya uu u tartami karo.\n4.5 illaa iyo 2000 Carta ayaa lagu dhaqmayay qabiil boos gaar ah loo xirana ma jirin.\n2009 markii uu Cabdullaahi Yuusuf is casilay, waxaa RW ahaa Nuur Cadde. Sheekh Shariif lama dhihin booskaan qabiilkii ka baxay ayuu u xiran yahay umana tartami kartid.\nDastuurkaan kooxba danteeda ay u fasirato waxaa ku soo xusuustay sheeko Maraykanka ka dhacday 2010.\nXisbiga Jamhuuriga ayaa mar walba ku eedeynayay Obama inuu ku xadgudbayo xuquuqda dadka Masiixiga ah, ayagoo ku andacoonaya in dastuurka uu leeyahay qodobka xurriyadda diimaha “First Amendment”.\nSannadkii 2010, hey’ad Muslim ah ee la yiraahdo Cordoba House ayaa waxay damacday in ay masaajid ka dhisto halkii daarihii qaraxii Sept 11 uu ka dhacay. Obama wuu taageeray asagoo cuskanaya isla qodobkii xurriyadda diimaha, hase ahaatee xisbigii Jamhuuriga way ka soo horjeesteen.\nMajaajiliistaha caanka ah Stephen Colbert oo la yaaban dhaqanka xisbiga Jamhuuriga ayaa wuxuu yiri, ” kuwan kuma dhaqmaan “Constitution” ee waxay ku dhaqmaan “guts-titution” = guts, waa sida aad dareemayso.\nHadda siyaasiyiinta Soomaali kuma dhaqmaan Dastuur, malaha waxay ku dhaqmaan Kas-tuur.\nJagada Guddoomiyaha ha lagu yaaco, in qolo loo xirana ma aha Dastuur.\nQalinkii: Hassan Adan Hosow


Bulsho karaameysan waa bulsho awood leh. Guusha reer Norwey iyo waxa laga baran karo\nQoraalkan oo kooban waxaa markii hore laga soo saarey hiiraan.com- 13.04.2017\nGacmo wada jir ayay wax ku gooyaan. Abaabulkii howsha aad buu markan u balaartey. Dad badan ayaa ka soo qeyb galey. Meelo badan ayay gaartey. Magacii markii hore ay howsha ku bilaamatey oo ahaa `Somali Forum`, waxaan u badalney `Jaaliyada Somalida Norwey`. Oo howshii waxey noqotey howl jaaliyadoo dhan isku keentey. Ganacsatayaasha, tagsiilayaasha, masaajidada, dhalinyarada, warbaahinada, aqoonyahanada, ururada kala gedisan ee bulshada, siyaasiyiinta, hormoodada bulshada – looma kala harin wada qabsiga howshaan.\nSi ay howshu u kala socoto nidaam baa loo sameeyay, oo howlihii baa la kala qeybsadey. Koox walbaana howl ayaa mas`uul looga dhigey. Wax kastoo cusub oo la bilaabo, carqalado ayay la kulmaan. Dhibabkii aan la kulaney intaan howshan ku jirney, waxaa ka qiimo badan in la xuso sida loo xaliyay. Oo aheyd wadajirnimo, dulqaad iyo u dagaalan danta guud inaan nagala dhaawacin. Si suuqa lacag bariga naloogu ciriiriyo, kuwo ayaa nagala hormarey lacag aruurtii. Halka kuwa kale ay jinsinimadeena somalinimo yaseyn, oo noogu hanjabeen inaan wax qabsan karin. Kuwo kalana waxey yiraahdeen waan idin heshiinsiin doonaa, markaad lacagta qeybinteed ku dagaashaan. Wax la dhibsado ficilka wuu ahaa, balse anagaa is dhigney meeshaa, ayaan aaminsanahey. Sida keliya oo arigtidaa qaldan lagu badali karnaana, waa anagoo ficil fiican la nimaadno. Waana taa taan u dagaaltameyney inaysan marnana naga dhaawacin. Odeynimada, deganaanshaha iyo hormuudka wanaagsan ee Ahmed Cawad, Jaamac Yuusuf iyo masaajidka Towfiiq howshan ka muujiyeen, waa tan aan maantey guusheeda ku faantameyno.\nMarkii la gaarey maalintii ay howshaa dhici laheyd, oo aheyd maalin sabti ah. Maalin nasiino, oo dadka intiisa badan hurdada ku yara daahaan, ayaa subaxii aroortii xafiiska Xanaano aan wada dhoobneyn si howsha loo bilaabo.\nWaxaa lagu bilaabey la wareega koombooyinka. Oo loo sameeyay nidaam ah in meelaha dadku ku badan yihiin kooxo kooxo koombooyinka lagula wareego. Sadex teendho ayaan u dhisney cuntada si loogu gado. Ilaah kheyr ha ka siiyo guryo badan baa cuntooyin kala gedisan soo diyaariyay. Darawalo aan daaleyn ayaa diyaar ahaa maalintaa, oo waxii meel looga baahdo meel ka soo qaada, oo meel kale geeya. Warbaahintu waxey ku wareegaan meelaha ay wax ka dhacayaan oo dadka ayay wareysi iyo dhiira gelin ku hayaan. Howsha gobolooyinka xafiiska ayaa laga hagayay, oo waxey u baahan yihiin iyo meeshey wax u marayaan lagala socdey. Waxyaalihii iigu farxada badneyd maalintaa waxey aheyd iney noo yimaadeen dad aan somalida soo dhex gelin maalintaa, oo wardoon ahaa. Oo markii dambana iyagoo qanacsan koombooyinkii la wareegayeen.\nDareenka iyo shacuurta iyo farxada maalintaa naga muuqatey, waxey na hilmaansiisey daalkii iyo walwalkii iyo hurdo la`aantii mudo lagu jirey. Howl aan weligeed la qaban, xirfad weyna loo laheyn baa laysku dayay. Nabad iyo wanaag bey noogu bilaamatey, nabad iyo wanaagna iyo guulna Ilaah waa noogu dhameeyay. Labadii ulajeedo ay howshan ku saleysneed (caawin iyo wada jirniimo) waxaan dareemayaa inaan wada gaarney.\nMarkii howshii lacag aruurinta soo dhamaatey. Ayaa si wadajir ah masaajidkuna ka mid yahey loo doortey gudi dhowr qof ka kooban oo mas`uul looga dhigey in ay soo baaraan meelaha ay abaartu ka jirto iyo meelaha uu dhibku ugu badan yahey. Labo maalmood ka dib gudigaa waxay soo bandhigeen xogtii ay soo aruurinyeen iyo meelihii ay la xariireen. Wada hadal ka dib waxa la go`aansadey in lacagtaa dhamaanteed loo wada diro gudiga qaranka ee abaaraha. Iyagaa dhibka nooga dhow, nooga aqoon badan. Gudigii abaaraha waan la xiriirney dhowr jeer. Waa la war galiyay in sadaqadan ay jaaliyada soo direyso ay ka timid soomaali weyn oo dhan. Aana dooneyno in ay gaarto umada dhibaateysan. Codsigaa weyna naga ajiibeen. Lacagtiina waa dirney. Waxaan Ilaah uga baryeynaa in intii sadaqeysatey iyo intii ka shaqeyseyba Ilaah ajar iyo xasanaad aan dhamaan ka siiyo. Ilaahna u barakeeyo intii loo direy sadaqadaa.\nXaqiiqda ayaa ah, iyadoo guushan la wada leeyahey, ayaa hadana la kala howl badnaa. Matoorkii howshan oo bilow ilaa dhamaad la socdey. Habeen iyo maalinna waqti iyo enerji badan u hurey ayaa mudan in dadaalkooda lagu qiimeeyo. Waxey ahaayeen Maxamed Saadiq oo ah hogaamiyaha Somali Peace Award, oo ah haya’dii gudoonsiiyay Dr. Osman Mohamud Dufle biladda abaal marinta Nabadda iyo Horumarka Soomaaliyeed 2016. Iyo Ahmed Xanaano oo ah hogaamiyaha Xanaano. Waa ururka howshan suurta geliyay. Waana urur mudo gaaban soo jirey, hadana shao weyn qabtey. Waxey ka shaqeeyaan caawinta agoomaha. Oo caruur ka badan 100 ayay iskuulaad iyo caafimaad ugu deeqeen.\nWaxaa mar kale iyo mar 3aad iyo inka badanba uga mahad naqayaa intii howshan ka qeyb qaatey. Midnimo ka shaqeyn ayaan u wada istaagey. Guusheedna wada gaarney.\nIn wada shaqeyn ay ka xoog badan tahey kana sumcad weyn tahey, keli socod.\nIn ka hortag uu ka fiican yahey dayactir. Waa inaan awood u leenahney in aan ka hor tegi karno dhib aan ogsoon nahney inuu imanayo, inta aan dayactir ka shaqeyn laheyn.\nWaa inaan awood u leenahney inaan dadkeena iyo duunyadeena, bad-baadsan karno.\nHadaan nahney jaaliyada Norwey, waa in aan hada bilownaa, ka tabaabusheysigaa dhibkaa.\nUrurada samafalka ee Norwegianka markaan u diidney iney maamulka lacagta yeeshaan, waxey nagu caadiyeen koombooyinkoodii. Oo sababtey inaan si deg deg ah koombooyin ku gadano. Qaar kalana meelo kale ka barino. Baryadaa iyo ficilkaa waa ka sharaf weyn nahney.\nWaa in degaan kastaa uu heystaa koombooyin u diyaar ah. Oo ay ku howl geli karaan markey masiibo timaado. Calaa koombo waxey joogtaa 120.kr.\nWaa in uu xiriir fiican oo joogta ah uu ka dhaxeeyaa masaajidada iyo shacabka ay matalayaan.\nMeesha bulsho lagu bahdili karo, laguna qurxin karo waa warbaahinta. Warhaabinteenu waa ineey hormuudka bulshada noqdaan. Waa ineey ku baarugsan yihiin oo ay la socdaan dhaq-dhaqaaqa iyo wax qabadka bulshada. Oo aysan sugan in la soo kiciyo.\nQaar ka  mid ah sawiradii la qaadey inta ay howshan socotey.\nGuusha reer Norwey iyo waxa laga baran karo | Wardoon says:\n[…] HALKAN KAGAL SHEEKADAN OO DHAMAYSTIRAN […]


Madaxwaynaha Soomaaliya oo ka hadlay duqamaymaha Mareykanka – Radio Daljir\nFebraayo 9, 2018 8:04 b 0\nMadaxwaynaha dowladad faderaalka ee Soomaaliya Maxamed Cabulaahi Farmaajo oo sanad jirsaday xafiiskiisa madaxwayne ee uu joogo ayaa ka hadlay duqaymaha Mareykanka uu ka fuliyo Soomaaliya iyo ciidamada Imaaraatka uu tababaro ee ku jira xerro ku taala magaalada Muqdisho.\nMadaxwaynaha ayaa sheegay inuu soo dhowynayo duqaymaha Mareykanka uu fuliyo, islamar ahaantaana lasii laba jibaari doono.\nWaxaa uu sheegay Al-shabaab kaliya inaan looga adkaan karin dagalaada dhulka ee laga beegsan doono xagga cirka ah, isagoona intaasi ku daray saraakiisha Mareykanka inuu kala hadlay in kaliya la duqeeyo saldhigyada Al-shabaab si looga ilaaliyo shacabka khasaaraha soo gaaraya.\nDhanka ciidamada Imaaraatka uu tababaro ee ku sugan xero kutaala magaalada Muqdisho ayaa waxaa uu ku sheegay inay yihiin ciidamo dowladda ay leedahay, waxaana uu xusay inay ka qaybqaadan doonaan howlagalada ka dhanka ah Al-shabaab.\nCiidamada Imaaraatka uu tababaro ayaa lagu eedeeyey inay qaadaan howlgallo ay dowladda ay waxba ka ogayn oo ay ku beegsadaan siyaasiyiinta qaarkood, taasi oo wax badan la iska waydiinayo.


Shabakada ugu fiican ee macluumaadka laga soo saaro ee internetka sida uu qabo Khabiirka Xoogsatada\nTan iyo markii ay internetka bilaabeen kobcinta tayada iyo xajmiga, xiisaha macluumaadka iyo ganacsiyada waxay bilaabeen raadinta xog-ururin ku habboon. Soo dejinta. io iyo Octoparse waxay ku jireen wakhti aad u dheer. Labada qalabba waxay sheegteen in ay xoqeen wax ka badan todoba milyan oo bog ah. Nasiib darro, maaha mid ku habboon labada barnaamij-yada iyo kuwa aan barnaamijka ahayn iyo waxay u baahan yihiin xirfado cod-bixineed. Sidaa darteed, freelancers iyo non-coders sii wadaan raadinta habab ku haboon - buying real youtube subscribers. ParseHub iyo Kimono Labs ayaa noqon kara doorashadaada haddii aadan baran luuqadaha barnaamijka sida Python, C ++, Ruby.\nMarka ay timaado qaabeynta iyo qeexidda muuqaalka iyo qaabka boggaaga, barnaamijka ParseHub waa kuu sax yahay. Waxay leedahay Firefox kala duwan oo ay ku xakameyn karaan waxyaabo badan oo website ah adiga oo ku matalaya. Barnaamijkani wuxuu u qaybiyaa websaydh qaybo kala duwan, wuxuu soo saaraa boggagiisa oo dhan, wuxuu ku keydiyaa faylasha, wuxuuna kaydiyaa bogga internetka ee dhamaystiran ee kombiyuutarkaaga si aad u isticmaasho.\nMarka aad dooratid website-ka ama blog-ka aad rabto inaad soo saarto, tallaabada xigta waa inaad u ogolaato ParseHub inay shaqadeeda.\nDoorashada xoqidda waa mid xoogan oo faa'iido leh. Waxay noo ogolaanaysaa inaan helno oo aan xakameyno sida macluumaadka loo soocayo.\nQalabkeedu waxa uu u habeeyay in lagu xakameeyo goobo kala duwan iyo blogs.\nWaxay kuu diyaarin kartaa xogtaada habaysan, iyada oo aan loo baahneyn in la soo dejiyo faylka kasta oo gacanta ah.\nAPI waa mid aad u xoogan oo u muuqda in uu natiijooyinka dib u soo celiyo dib u dhac halkii uu ku guul darrayn lahaa.\nSida ParseHub, Kimono waa barnaamij dhammeystiran . Si kastaba ha noqotee, waxay qaadataa hab cusub oo lagu qariyo xogta adag ee ka dambeeya faylasha sahlan oo aad ku diyaarinayso bogaga ku salaysan qaab-dhismeedkooda iyo qaab-dhismeedkooda. Waxa lagaa rabo inaad doorato waa inaad doorataa website-ka in la soo saaro, ku siiso magac ku meel gaar ah una ogolow Kimono shaqadiisa.\nWaa sahlan in la isticmaalo qalab kaas oo lagu dari karo sirta ama nidaamka hawlgalka.\nWaxay la socotaa plugin gaar ah oo Chrome ah, natiijooyinkeeda waa la arki karaa ama la soo dejin karaa qaabka dhabta ah.\nBarnaamijkan wuxuu u oggolaanayaa in si deg deg ah loo soo saaro xogta saxda ah.\nWaxaa jira dukumentiyo kala duwan oo dhexdhexaad ah iyo dukumiinti ah si loo taageero dadka cusub.\nWaxay si fudud u maamuli kartaa bogagga internetka ee yaryar iyo kuwa waaweyn.\nWaa adag tahay in la yiraahdo qalabkee ayuu ka fiican yahay. Si kastaba ha noqotee, sida laga soo xigtay jawaab celinta iyo dib u eegista dadka isticmaala, ParseHub ayaa ka doorbideysa Kimono. Si kastaba ha noqotee, micnaheedu maaha in Kimono ay ku guuldareysato inay timaado filashooyinkaaga. Dhab ahaantii, labadaba qalabkan fiirinta webkani waxay bixiyaan dheelitirnaan wanaagsan oo u dhaxeysa isticmaalka iyo awoodda.


7 Waddan Oo Wali Qaaradda Afrika Uu Ka Taliyo Xukun Kali Talis Ahi Muddo Dheer! | Cabays.com\n7 Waddan Oo Wali Qaaradda Afrika Uu Ka Taliyo Xukun Kali Talis Ahi Muddo Dheer!\nArimaha Afrika – (Cabays Media) – Wadamada ku yaala Qaarada Afrika waxa ay caan ku yihiin xukunka Kaligii Talisnimada oo caalamka ka sii dabargo’aya, balse ah hab jira oo qofka muddo dheer uu kursiga ku fadhiyo iyado oo aaney jirin cid la xisaabtanto ama doorashada kula tartanta.\nBalse hadda waxaa socda kacdoonkii Afrika oo shacabka wadamada uu ka jiro xukunka Kali-taliska ah ay caydhsanayaan hadba hogaamiyaha awood kursiga ugu sii fadhiya.\nKuwa la Tuuray\n1-Waxay arrintan markii ugu horreysay billaabatay bishii 1aad ee sannadkii 2012-kii, markii markii kacdoon xukunka looga tuuray madaxweynihii hore ee Senegal Abdoulaye Wade ka dib markii uu 12 sano awoodda heystay.\n2- Madaxweynihii hore ee dalka Burkina Faso Blaise Compaore oo isagoo xilka hayay 27 sano maamulkiisa lasoo afjaray sannadkii 2014-kii, xilligaasoo mudaharaadyo rabshado wata ay gilgilayeen guud ahaan waddanka.\n3-Robert Mugabe oo ahaa hogaamiyihii ugu wakhtiga dheeraa Afrika, ayaa xukunkiisa lasoo afjaray 21-kii bishii Nofembar ee sannadkii 2017-kii. Kaas oo kursiga awood ugu fadhiyey muddo 30 sano ah (1987-2017).\n4- 2-dii bishan Abriil, 2019-ka, ayuu iscasilay madaxweynihii dalka Algeria Cabdicasiis Butafliiqa.\n5-Khamiis ah oo ahayd 11-ka bisha Abriil, 2019-ka, waxaa xilka laga xayuubiyay madaxweynihii xukunka dheeraa ee dalka Suudaan, Cumar Xasan Albashiir, ka dib markii ay heerkii ugu xumaa gaadheen mudaharaadyo ay shacabka kaga soo horjeedeen maamulkiisa.\nWaxaa uu dalka ka talinayey illaa iyo sanadkii 1989 xiligaas oo uu kula lawareegay Xukunka Dalka Suudan hab militari.\nShantaa madaxweyne si awood leh ayaa xilka loogu tuuray.balse waxaa jira madax kale oo Kalitaliyeyaal ah, balse iskood xilka isaga tagey, halka qaar kacdoon lagaga riday awoodii ay ku dhaganaayeen.\n-Haddaba waa kuwee kuwa wali ku sii dhagan?\n1- Paul Biya, Madaxweynaha Cameroon\nWaxaa uu horay usoo noqday ra’iisul wasaaraha\nCameroon intii u dhaxeysay sannadihii 1975-kii ilaa 1982-kii.\nWuxuu xilka kala wareegay Ahidjo ka dib markii uu iscasilay sannadkii 1982-kii.\n2- Teodoro Obiang Nguema Mbasogo, madaxwaynaha dalka Equatorial Guinea\n3-Denis Sassou Nguesso, madaxwaynaha dalka Congo\nMadaxweyne Nguesso wuxuu xafiiska ku sugnaa muddo 34 sano ah, isagoo markii ugu horreysay xilka hayay intii u dhaxeysay sanadihii 1979-kii ilaa 1992-kii, ka hor inta aanu xilka ku noqon sannadkii 1997-kii, ka dib markii uu dhammaaday dagaalkii sokeeye. Isla markale 2016 ayaa dib loo doortay isla isaga.\n4- Yoweri kaguta Museveni, madaxwaynaha Uganda\nWaad wada garaneysan Ninkan,Waxaaa uu xilka la wareegay sanadkii 1986-dii,Waxaa uu kala wareegay Milton obote oo kaliya Dalka xukumaye sanadihii 1980-1985.\nMuseveni waxaa uu xukunka ka tuuray Idil amin oo intii u dhaxeysay 1971 ilaa 1979kii xukumayey Uganda.\n5- Idriss Deby, Madaxwaynaha dalka Chad\nWaxaa uu xukunka la wareegay sanadii 1990kii,markii shanaad si uu muran ku jiro ayuu ugu guuleystay doorashadii madaxtinnimo ee dhacday bishii Abriil ee sannadkii 2016-kii.\n6- Isaias Afwerki, madaxwaynaha Eritrea\nIsaias Waa madaxwaynihii ugu horeeye dalka Ereteriya,talada ayuu hayaa tan iyo markii wadankaas uu xurnimada qaatay sanadii 1993-dii.\nAfwerki waa hogaamiye gacan bir ah ku haya dalkiisa, qaarada Afrikana dadkii ugu badnaa, siiba dhalinyaradu waa dalkiisa halka ay ku dhamaadeen bada u dhaxaysa Liibiya iyo Talyaaniga. waxa lagu qiyaasaa in tirada tahriibi jirtay sanadihii 2015-2018kii ay maalin walba gaadhaysay kun dad ahoo u badan dhalinyaro. Waxa uu dagaal la galay Djibouti iyo Itoobiya oo mudo 10 sano lagu saaray cuna qabatayn. Inkstoo Abiy Itoobiya iridada ka furay, haddana ma muuqato in uu dadkii ka dabcinayo, waayo waxa uu ku mobay awooda uu fadhiyey ilaa iyo maalintii ay Eritariya ka goday dalka Itoobiya.\n7- Ismaaciil Cumar Geelle- (Jabuuti)\nMadaxweynaha Jamhuuriyadda Jabuuti oo lagu tiro mid ka mid ah dadka kali taliska ah ee qaaradda Afrika waxa uu xukunka dalkiisa haystaa muddo ku siman 20 sano i\nsaga oo xukunka la wareegay sannadkii 1999-kii. Ismaaciil Cumar Geelle ayaa u ogolaada mucaaridkiisa in ay la galaan tartan doorasho oo haddana iska carwo ah oo uu xisbiyada Mucaaridka qaar ku tilmaamo kuwo xulifo la ah, inkastoo uuna marna ogolaan doorasho iyo xisaabtan xalaal ah oo dadkiisu kula tartamaan. Ismaaciil Cumar Geele waa hogaamiyaha qoomiyad ahaan Soomaali ah ee xil-madaxweyne aanay cidi ka ridan karin ilaa hadda dalkiisa marka la eego sida uu gacan bir ah ugu hayo.


Ra'iisul wasaaruhu wuxuu sheegay in shirka ansixinta dastuurka oo saddex jeer baaqday uu si rasmi ah u furmi doono 25-ka bishan oo ku beegan maalinta Arbacada ah ee soo socota.\nHadal uu ra'iisul wasaaruhu u jeediyay odayaasha dhaqanka ayuu kaga codsaday inay tixgeliyaan saamiga ay haweenku ku leeyihiin dowladda iyo ergada ansixinta dastuurka, isagoo sheegay in laga sugayo inay 30% xubnaha ay soo xulayaan ay noqdaan haween.\nKulanka ra'iisul wasaaraha Soomaaliya, xubno wasiirro ah iyo Mahiga ay la yeesheen maanta odayaasha dhaqanka Soomaaliyeed ayaa kusoo beegmaya iyadoo weli aan la xallin khilaafyo la sheegay inay ka taagan yihiin xulista ergooyinka, shirweynaha ansixinta dastuurkan uu u baaqday dhowr jeer.\nDhanka kale, guddiga farsamo ee soo xulista ergooyinka ansixinta dastuurka ayaa shaaciyay in 763 ergay ay u sameeyeen warqadihii aqoonsiga ayna dhameystiri doonaan inta harsan maanta iyo berri.\nMas'uuliyiinta guddigan oo shir jaraa'id ku qabtay dugsiga tababarka booliiska oo uu ka dhici doono shirka ansixinta dastuurka ayaa sheegay inay rajo wanaagsan ka qabaan in shir uu si kama dambeys ah u furmo Arbacada soo socota.


Israel oo ku eedeeyay Syria iyo Iiraan Banaan Baxyo ka dhacay… – SBC\nIsrael oo ku eedeeyay Syria iyo Iiraan Banaan Baxyo ka dhacay…\nMaamulka Yahuuda ayaa ku eedeeyay Iiraan iyo Syria in ay ka dambeeyeen Mudaaharaadyadii uu khasaaraha ka dhashay ee Koonfurta dalka Lubnan,gaar ahaan buuraha Joolaan ee xadka ku yaala.\nSarkaal u hadlay Ciidamada Yahuuda ayaa sheegay in banaabaxyadu ahaayeen kuwo qorsheysan oo ay soo abaabuleen dad kasoo gudabay xadka ay Syria la wadaagaan.\nIn ka badan 12 qof ayaa la sheegay in ay Ciidamada Yahuuda ku dileen dadkii ka qayb galayay banaabaxa maalinta Nakba,waxaana kaloo jira tacadiyo xoogan oo ay maamulka Yahuudu u gaysteen rayidka Falastiinyiinta,gaar ahaan ku sugan deegaanada ay gacanta ku hayaan.\nMudaaharadayaal badan ayaa isugu soo baxay wadamo badan oo dalalka carabta ka tirsan,waxaana intooda badan ay ka caraysnaayeen qaabka ay Isreal ula dhaqantay shacabkii maalintii shalay ku madaaharaadayay maamulkooda.\nDabaaldega maalinta loogu magacdaray Nakba ama Catastrophe ayaa ah maalin ay Yahuudu u taqaan maalinta xoriyada ay qaateen, iyadoona falastiinyiintu ay u yaqaanaan maalintii dhulkooda laga qaaday.\nRaysal Wasaaraha Yahuuda Benyamin Natanyahu ayaa ku tilmaamay arintii ka dhacday deegaanka buuralyda Golan Heights in ay tahay dagaal lagu soo qaaday dalkooda,waxaana uu sheegay in ay yaqaanaan qaabka laysku difaaco.


xoogga dalka oo soo bandhigay Sarkaal ka tirsanaa Shabaab (SAWIRRO) | Radio Baidoa\nGuriga Wararka Maanta xoogga dalka oo soo bandhigay Sarkaal ka tirsanaa Shabaab (SAWIRRO)\nxoogga dalka oo soo bandhigay Sarkaal ka tirsanaa Shabaab (SAWIRRO)\nSaraakiisha ciidanka xooga dalka Soomaaliyeed ayaa degaanka Baar-sanguuni oo ka tirsan gobolka Jubbada Hoose ku soo bandhigay sarkaal sare oo ka tirsanaa ururka Al-shabaab.\nNinkan ka soo goostay Shabaab oo uu la socday dagaalame Shabaab ka tirsan ayaa waxaa lagu magacaabaa Cali Cabdullaahi Sadiiq.\nSaraakiisha xoogga dalka ayaa sheegay ninkan inuu ahaa sarkaalkii Shabaab u qaabilsanaa degaanka Xaaji Muuse oo ka tirsan gobolka Jubbada Hoose.\nSarkaalka Shabaab ka soo goostay oo hadal kooban siiyay warbaahinta ayaa si cad u sheegay inuu ka soo laabtay fikirkii Al-shabaab, wuxuuna balan qaaday in wixii hada ka dambeeya uu ka mid noqon doono shacabka Soomaaliyeed, lana shaqeyn doono dowladda.\n“Maanta wixii ka dambeeya waxaan si cad u sheegayaa inaan ka baxnay fikirkii Al-shabaab, Shabaab waxaan ka tirsanaa Sideed sano, waxaan ka soo qeyb qaatay dagaalo badan, waxaan jeclahay inaan la shaqeeyo dowladda, shacabkana ka mid noqdo, ” Ayuu yiri sarkaalka ka soo goostay Shabaab.\nTaliyaha ururka 58-aad, Guutada 11-aad ee qeybta 43-aad ciidanka xoogga dalka, Laba xidigle C/fitaax Ibraahim Maxamed ayaa warbaahinta u sheegay in Tuulada Muuse Xaaji ay kula dagalameen ururka Al-shabaab, waxaana uu tilmaamay inay ka dileen 11 Dagaalame.\nSidoo kale Taliyaha waxa uu sheegay in gacanta ciidamada xoogga dalka uu isku soo dhiibay sarkaalkii Tuulada Muuse Xaaji u qaabilsanaa Al-shabaab.\nCiidanka xoogga dalka ayaa maalmahan waxa ay hawlgallo ka dhan ah ururka Al-shabaab oo joogto ah ka wadaan degaanada iyo tuulooyinka ka tirsan gobolka Jubbada Hoose.


Sanad kadib: Maxay ku dhaqaaqday, maxa ka dhimman, maxayse dhammaysay Dawladdu - WardheerNews\nSanad kadib: Maxay ku dhaqaaqday, maxa ka dhimman, maxayse dhammaysay Dawladdu\nW/Q: Axmed Bashiir\nMar haddii sanad laga so wareegay doorashadii iyo dhisiddii Dawladda Madaxweyne Farmaajo iyo Ra’isul Wasaare Khayre, waxa dad badani isku dayeen inay ku sameeyaan qiimayn ka tarjumaysa wax qabadkeedii: waxay ku dhaqaaqday, wixii ay dhammays tirtay oo u hagaagay, wixii ay ka gaabisay ama ka dhimman iyo wixii ay ku fashilantay.\nM/weyne Farmaajo ( midig) iyo R/W Khayre\nQoraallada badankoodu waxay xambaarsan yihiin dhaliillo diiradda saaraya arrimo la xiriira horumar la’aanta dhaqaalaha, amniga, horumarka guud, loollanka dawlad gobaleedyadu kula jiraan dawladda dhexe, iyo loollan ka dhexeeya Dawladda iyo dad ama qaba’il dano gaar ah leh. Kuwaas oo ku salaysan danaha shakhsiyaadkaas ama qabaa’ilkaas loollanka kula jira dawladda oo u arka in danta qabiilkoodu ama gancsigoodu ku jirto inay dawladdu fashilanto.\nDhaliilo tilmaamaya Jileec, la taliyeyaal khibrad yar iyo xiriirin la’anta Shacabka\nWaxay qoraalladu muujinayeen in Madaxwaynuhu uu:\nAad u qabow yahay uuna leeyahay jileec ilaa xad ay ku tilmaameen daciifnimo (chronic weakness),\nIn uusan lahayn khubaro waddaniyiin ah oo ruug caddaa ah oo siiya talooyin la soo lafa guray oo daraasado iyo baaritaanno xeel dheeri ku salaysan,\nIn uusan shacabkii sida qiirada lahayd u taageeray doorashadiisii oo waddoonyinka magaalooyinka waddanka oo idil buuxiyay uu qolof qumbe ka hoos galay oo uusan la socodsiin sida wax u jiraan, gaar ahaan caqabadaha hor taagan dawladdiisa, amaba xataa wixii horumar ah oo la gaaray.\nDhaliil qorayaashu (critical analysts) waxay yiraahdeen cillada ugu wayn ee Madaxweyne Farmaajo haysataa waxa weeye maamul goboleedyada isku bahaystay fashilinta iyo mucaaradnimada Dawladda dhexe iyo dadka uu isku xeeray oo la taliya oo ah dad khibraddoodu nooc ay tahayba ay yartahay, isla markaasna in badan oo ka mid ah aan lagu aqoon waddaninimo, qaranimada iyo midnimada Soomaaliyana aysan macno wayn ugu fadhiyin, dantoodana ka horumariya danta guud, jacaylka Somaliya ku yar yahay, iyadoo waliba qaarkood lagu eedeeyo inay la shaqeeyaan waddamo shisheeye ah oo cadow u ah Somaliya.\nLa taliyayaashiisa qaar ka mid ah markay waddanka dibaddiisa marayaan waxay ku sheekeyaan in Madaxwaynuhu jilicsan yahay, iyaguna ay meesha u joogaan jeebkooda iyo danahooda gaarka ah oo kelia, iyo inay ka faa’idaystaan fursadda soo martay. Run ahaantii qaar ka mid ah la taliyayaashiisa weeye kuwa suuqa galiya in Madaxwaynuhu jilicsan yahay oo ay ku adag tahay inuu si deg-deg ah u qaato go’aamo adag oo xasaasi ah, isagoo ka gabbanaya cadaaddis kaga yimaada dawladdo shisheeye, maamul goboleedyada, ama qaba’ilka qaarkood.\nHaddaba iyadoo eedaymaha kulligood ay leeyihiin mudnaan, haddana marka la dib loo eego dawladdihii tan ka horreeyay iyo caqabaddihii, culaysyadii, kala daadsanantii, isqab-qabsigii dhex yiil masuuliyintii, kala dambayn la’antii, maamul xumadii, liidashadii madaxdii hore, ixtiraam la’aantii qaran, musuq-maasuqii, boobkii hantida qaran, dhaqaaala xumadii, abaarihii, gaar danaysigii, curyaamintii danaha guud, karaama darradii qaran, iyo nabad galya xumadii ay dawladdani dhaxashay, waxan shaki ku jirin inay dadaal iyo wax qabad la mahadin karo soo hoyday sanadka ay jirtay.\nQaar ka mid ah guulihii ay gaartay dawladdu?\nAnigoo soo koobaya, wax qabadkeeda waxa ka mid ah: meelmarinta sharciyada Isgaarsiinta (halkan waxa mahad mudan Wasiirka Isgaarsiinta), dib u soo celinta maamulka hawada Soomaaliya (ammaan waxa leh Wasiiirka Hawada), isu soo dhowaynta Dawladda Dhexe iyo maamul goboleedyada, qaybsiga kharaadka, dhisidda ciidamo qaran oo tayo leh, horumarinta uruurinta canshuuraha, kor u qaadista dakhliga dawladda (waxa mudnaan gaar ah halkaan mudan Wasiir Bayle), bixinta mushaaraadka shaqaalaha dawladda, bilaabidda mashaariic (waddada Xamar-Afgooye, iyo tan Xamar-Jowhar) horumarineed, heshiisyo lala galay Qatar, iyo Turkey-ga oo lagu horumarinayo beeraha, iyo kalluumaysiga, dar-dar gelinta dhamaystrirka Dastuurka qaranka (mahadsanid Wasiir Xoosh), dhab ula dagaallanka Al-shabaab, dejinta heshiika ammaanka qaranka, soo daynta maxaabiis ku xirnayd, kuna rafaadsanaa India iyo Ethiopia, soo furashada tahriibayaal ku silicsanaa Liibiya, Socodkii Madaxwaynuhu ku tagay qaar ka mid ah gobollada, iyo la dagaallanka musuq-maasuqa (inkastoo warbixintii ugu dambaysay ee Transparency International ay leedahay Soomaaliya waa waddanka addunka ugu musuq-maasuq badan sannadka 2018), iwm. Waxa la yaab ah dawladdihii tan ka horreeyay oo ka musuq-maasuq badnaa heerkee bay ka gali jireen musuq-maasuqa. Waxaan u malaynayaa meel ka sii hoosaysa hoos (lower than lowest point ) inay ka gali jireen.\nDhaliilaha Dawladda loo soo Jeediyay maxaa Looga qiyaas qaatay?\nWaxa is waydiin leh dadka wax dhaliilaa yay u bar-bar dhigayaan dawladda markay dhaliilaha u soo jeediyeen? Ma wax qabadkii dawladihii iyada ka horreeyay mise dawladdo kale oo shisheeye ah oo aan soo marin dhibaatooyinkii iyo musiibooyinkii ku habsaday Soomaaliya bay uga cabbir qaateen?\nGuul Iyo horumar ma dawladda keliyaa soo hoyn karta?\nWaxa kale oo is waydiin leh, dadka wax dhaliilayaa ma is waydiiyeen sidee bay dawladdu u soo hoyn kartaa guulo wax ku ool ah oo la taaban karo, haddii ganacsatada waddanku aysan rabin inay canshuurta bixiyaan? Haddii dhowrka milyan oo guri oo Muqdisho ku yaal aysan rabin inay bixiyaan canshuur (property tax), haddii maamul goboleedyada iyo qaar ka mid ah masuuliyiintii dawladdihii hore iyo kuwa dawladdanba ay ku tartamayaan sidii ay u fashilin lahaayeen dawladda. Haddii maamul goboleedyada qaarkood ay dekadaha iyo khayraadka waddanka gacanta u geliyaan Imaaradka Carabta iyo calooshood u shaqaystayaal waddanka cadaw u ah. Haddii waalidka carruurtoodu ku jiraan Al-shabaab aysan u soo sheegayn hay’addaha ammaanka iyo nabad sugidda. Dawladdu wax laf dhabar u ah shacabka, keligeedna wax walba ma qaban karto, guusheeduna waxay ku xiran tahay sida shacabku u garab galo uguna hoggaansamo sharciyada waddanka u yaal. Guul, horumar, iyo awood dawladimo markaas ka dib baa la heli karaa.\nSoomaaliya waxay nabad ka noqon la’dahay, bur-burka iyo dhibaatada looga bixi la’ yahay oo dawladnimo loo la’ yahay, waa dhibaatada ay dawladda ku hayaan dad sheeganaya Soomaali oo aan doonayn nabad iyo dawladnimo toona. Wax kasta oo dhib iyo faragelin ah oo ay nagu hayaan dawladdo shisheeye, waxa ka daran kan ay nagu hayaan kuwa Soomaalida sheeganaya oo dawladaha shisheeye soo adeegsadaan.\nWax badan oo wanaag ah oo ay isku dayeen dawladdan iyo kuwii ka horreeyayba, waxa hor istaagayay dad, kooxo, ama qabiillo Soomaali ah oo danno gaar ah leh, meel dhowna wax ka eegaya. Dadka ka hor yimaadda horumarka Soomaaliya, markay degaan ama ka shaqaysanayaan waddamo shisheeye way u hoggaansamaan shuruucda iyo nadaamyada ka jira waddamadaas. Taa macnaheedu waxa weeye anagu inaan is maamulno oo waddankeena horumarino ma oggolin, laakin in shisheeye na maamulo oo dhaqaalaha waddankooda horumarino waa oggol nahahy. Xusuuso beriigii warlords-ka aan is arki karin oo isu imaan karin ay waddanka haysteen, dawladda Ethiopia markay rabto mid-mid iyo wada jir bay ugu yeeri jirtay oo khasab u wada fariisin jirtay, waxay rabtana ka saxiixan jirtay.\nXakamaynta maamul goboleedyada\nDhibaatada ugu wayn waxa dawladda ku haya maamul goboleedyada, gaar ahaan Puntland, iyo Jubbaland oo labaduba u shaqeeya dawlado shisheeye. Haddii aan la xakamaynna sababi kara in bur-burkii dib loogu laabto.\nArrinta xakamaynta maamul goboleedyada, inaan meel fog ka fiirino ma aha. Waxa inagu filan inaan eegno sida madaxda waddamada derika ah (Kenya, iyo Ethiopia) ula dhaqmaan maamullada hoos yimaada dawladdahoooda dhexe. Maamul goboleedyada ka dhisan Kenya, iyo Ethiopia waxay si dhab ah u hoos tagaan kana amar qaataan dawladda dhexe, inkasta oo ay jiraan waxayaabo gaar ah oo ay u madax banaan yihiin.\nSuuro gal ma aha in madaxda maamul goboleedyadu isla simaan Madaxwaynaha Dawladda Dhexe. Wa inu jiraa xad iyo xeer u dhexeeya Dawladda Dhexe iyo maamul gobaleedyada oo mid waliba og yahay xuquuqdiisa iyo xuduuddiisa. Tusaalle ahaan, waa inaysan dhicin in maamul goboleed la gelo dawlado ama shirkado shisheeye heshiis khatar ku ah jirtaanka, nabadda, midnimada, dhaqaalaha, iyo awoodda Dawladda Dhexe.\nMadaxwaynayaal badan oo wada maqaawiir ah hal waddan uma wada talin karaan. Wa inuu jiro hal madaxwayne iyo guddoomiyayaal xukuma maamul goboleedyada uu ka kooban yahay waddanku.\nMarkii la gaaro nidaamka ah hal qof iyo hal codna wa in wax laga baddalo qaabka maamul goboleedyadu hadda u shaqeeyan ama u dhisan yihiin, iyo wax qaybsiga ku salaysan formulada 4.5-ka.\nMaamul Goboleedyada yaa iyaga wax qabadkooda kula xisaabtama?\nMaamul goboleedyadu waa iyaga nafta u keenay Dawladda Dhexe ee yaa iyaga kula xisaabtama wax qabadkooda?\nMa la is waydiinay siday u dhacday in dekedda Berbera ay boqolkiiba 70 qaataan Imaaraadka Carabta iyo Itoobiya iyadoo aan Dawladda Soomaaliya wax lug ah ku lahayn heshiiskaas. Sidee baa maamul goboleed heshiis ula geli dalaal ama shirkado shisheeya iyadoo aan laga talo gelin Dawladda dhexe? Masu’uliyadda dekedaha, garoomada diyaaradah, xuduuddaha, iwm waxa iska leh Dawladda Dhexe. In Imaaradka dekeddii la wareegeen waxa kaaga sii daran inay iyaguna boqolkiiba 19 sii siiyeen Itoobiya. Maareeyaha DP World waxa laga soo xigtay inuu yiri anaga waxba nagama khuseeyaan Dawladda Dhexe, heshiiska waxan la galnay Somaliland oo ah dawlad 28 sano madax banaanayd.\nArrintaas wa arrin la yaab leh oo midnimada Soomaaliya iyo sharciyada caalamiga ah oo dhan ku tumanaysa, caqliga fayowna aad uga fog!\nMaamullada ka jira Hobyo, Marka, iyo Kismaayo markay arkeen in Berbera iyo Boosaaso si fudud gacanta loogu galiyay shirkado shisheeye ah, ayay iyana waxay ku talo jiraan inay maraan waddadii Somaliland iyo Puntland ay mareen, oo ay ku helaan dhaqaale gaar u ah madaxda maamulladaasi.\nMaxay qabanaysay Dawladde Dhexe intii heshiiska Berbera Iyo Boosaaso laga shaqaynayay\nDawladda Dhexe aad bay ugu fashilantay heshiiska saddex geesoodka ah ee ay kala saxiideen Imaardka, Itoobiya, iyo Somaliland ee Dekedda Berbera lagula wareegay. Wax macne ahna ma samaynayso in ka dib markii heshiiskaas la kala saxiixday, dekeddiina lala wareegay ay Dawladda Soomaaliya soo saarto war saxaafadeed cambaarayna oo looga soo horjeedo heshiiskaas.\nHeshiisku qarsoodi ma ahayn, intii muddo ahna wuu socday, marka sidee bay u dhacday in Dawladda Dhexe aysan marna ka hor tagin dhaqan galkiisa.\nSoomaalidu waxay ku maah-maahdaa falaari gil-gilasho kaagama harto. Waxa la rabay inay Dawladda Dhexe markii arrintaan soo if baxdayba ay ka hor imaato oo dacwado ka furto Qaramada Midoobay, Midowga Afrika, Ururka Carabta, Ururka Islaamka, iyo maxkamadaha caalamiga ah.\nWar iyo dhammaanti, iyadoo dawladdu eedaymo badan leedahay ayaa haddana xilku dawladda keliya saarnayn ee shacabka, ganacsatada, siyaasiyiinta, aqoonyahannada, culimada ay iyaguna qaybtooda ka yihiin wixii eed ah oo jira iyo wixii horumar ah oo la gaaro. Sidaa awgeed qayb walba oo bulshada ka mid wa inay garowsato haddii ay qayb ka tahay caqabadaha dawaladda hor taagnaa, isla markaana qaadaan tallaabooyin lagu saxayo qaladaadkooda.\nUgu dambayn, shaki kuma jiro in dawladdu qaban kartay wax ka badan wixii wanaag ahaa oo ay qabatay sannadkii ay jirtay, haddana waxaad la moodaa in dadka badankoodu ku deg-degeen dhaliilidda dawladda iyagoo waliba marar badan gaaray go’aanno ah inayba dawladdu fashilantay. Dawladdu waxay dhaxashay caqabado iyo culaysyo ka baxsan awooddeeda dhaqaale, ama ciidan. Waxaana loo baahan yahay in la isu sabir oo si wada jir loo abbaaro wixii dhib ah oo jira.\nFar keliya fool ma dhaqdo. Horumar dhab ahna waxa lagu gaari karaa wada shaqayn dhex marta shacabka, ganacsatada, iyo dawladda.\nMidnimo, ammaan, guul, iyo horumar baan u rajaynayaa dalka iyo Dawladda Soomaaliya.


Duur xulka Kim Jong-un ee Maraykanka - BBC News Somali\nDuur xulka Kim Jong-un ee Maraykanka\n17 Maajo 2018\nImage caption Labada nin waxay kulmi doonaan 12 June\nKuuriyada Woqooyi waxa ay doonayso way caddaynaysaa. Waa mid aanay xoogga ku saarayn dhoolla tusyada milatari, laakiin ujeedadeedu tahay waraysiyada Axaddii [ka baxay Telefsihanada Maraykanka] ee John Bolton, oo ah la taliyaha Madaxweyne Trump ee nabad gelyada qaranka, iyo Mike Pompeo oo ah wasiirka arimaha dibaddu, ay ku qeexeen waxa Kim Jong-un ka heli karo [Maraykanka] hadii uu faraha ka qaado hubkiisa nukliyeerka.\nKuuriyada Woqooyi arintaa isha ayey ku haysay, ma ay jeclaysay wararka ay ka helayso. Sababta dalku sanado badan ugu foognaa samaysashada saanadda nukliyeerka, ee kharashka badan ugu bixiyay waxay ahayd difaaca jiritaankiisa.\nMarkaa, in nukliyeerka oo laga tirtiro Kuuriyada Woqooyi lagu dhereriyo Liibiya, waa sida uu Bolton Axaddii yidhiye, waa mid aan ka degayn dalkaas. Sababta oo ah nidaamkii Liibiya wuu burburay hogaamiyihiisiina ma nabad gelin.\nHayeeshee, dhibaatada badankeeda waxa u sal ah afka iyo turjumidda.\nMudo bilo ah ayaa dunidu waxay maqlaysay in Kuuriyada Woqooyi u heelantahay in ay tirtirto nukliyeerkeeda, laakiin dad badan oo arimahaa ka faalooda oo Kuuriyada Koonfureed joogaa way la yaabeen. Waxaanay farta ku fiiqeen in midhkaasiba yahay ka ay isku seeggan yihiin Maraykanka iyo Kuuriyada Woqooyi.\nMaraykanku waxa uu doonayaa in Kuuriyada Woqooyi joojiso samaysiga hubka nukliyeerka wakhti cayiman oo marka ay tallaabadaa qaado uun la siiyo abaal marin dhaqaale. Waxaanu sidoo kale doonayaa in arrintaa si dhakhso ah loo hirgeliyo oo qiyaastii sanado gudahood lagu fuliyo.\nKuuriyada Woqooyi iyada erayga baabi'inta nukliyeerku macne kale ayuu u leeyahay oo marka ay artintan ka hadlayso waxa ay sheegtaa in ujeedsdu tahay in jasiirad la moodka oo dhan laga dhigo meel nukliyeerka ka caaggan.\nTaasi waxay ka dhigantahay in Maraykanka laftiisuna uu sidoo kale yeelo, oo dhimo tirada ciidamada ah ee ka jooga Kuuriyada Koonfureed ama sidoo kale uu meesha ka qaado nukliyeerka uu gobolka u dhigay difaaca. Markaa hadii Kuuriyada Woqooyi laga doonayo in ay baabi'iso hubkeeda nukliyeerka waa in sidoo kale la siiyaa dammaanad nabad gelyo.\nGo Myon-Hyun oo ka tirsan mac-hadka daraaskaadka Asan ayey la tahay marka laga hadlayo wada xaajoodka siyaasadda juquraafiyadeed ee dunida in Donald Trump "kama dambaystii helay dhiggiisii".\nWaxaanu isaga oo hadalka sii wada yidhi "waxaad moodaa in Maraykanku kolba la imanayey dalabaad adag oo dheeraad ah oo Kuuriyada Woqooyi aanay la dhacsanayn. Waxaanay leedahay hadii aad dalabaad dheerad ah oo aan noo cuntamayn keentaan, waxaa naga go'an in aanu wada xaajoodka ka hulleello".\nWaxa jira, hadaba, calaamado muujinaya in si uun heshiis loo gaadhi karo.\nJohn Delury oo ah bare sare oo taariikhda ka dhiga Jaamacadda Yonsei, ayaan se isagu rajo dhigin. Waxa uu is mari waagan ku tilmaamay "turunturro" laakiin wuxu rumaysanyahay in xaaladda lagu furdaamin karo hadal suuban oo la adeegsado.\n"Kuuriyada Woqooyi ma ay sheegin in ay faraha ka qaadayso nukliyeerkeeda. Waxay tidhi ma doonayo in aan nukliyeerka tirtiro iyadoo dhafoorka qori la igaga hayo. Hubka lagaga hakanayo iyadoon waxba ku bedelan ayaar dhiibi mayso. Waxay tidhi waa in ay talaabadu noqoto mid wax is weydaarsi ah oo hadii aan wax kuu ogolaado adna aad wax ii ogolaataa sidayda oo kale" ayuu yidhi John Delury.\nHadalkaasi waa mid digniin u ah maamulka Trump.\nTrump oo loo dabaal joogtaynayo\nSida uu tilmaamayo Go Myong-Hyon, way muuqataa in Kuuriyada Woqooyi ka warqabto sida Madaxweyne Trump doonayo in shir madaxeedkani u dhaco, oo waxa uu yidhi "wuxu dhawr todobaad isku taxalujinayey sidii uu u yeelan lahaa libta wixii togan ee ka soo baxa. Kuuriyada Woqooyi na way garawsatay in faa'iidada siyaasadeed ee Madaxweyne Trump filanayaa arrintaa salka ku hayso. Si kale oo loo dhigi karaana waxa weeyi in arrintani qudhiisa dabin ku noqotay. Hadii Madaxweyne Trump joojin waayo dalabaadka badan ee uu ka doonayo dhinca kale oo aanu waxba u ogolaan waxa dhici doonta in uu ku khasaaro kulankaa".\nArinta ah "sheegashada libta" ayaa sida oo kale ka cadhaysiisay Pyongyang. Waxa soo baxay astaamo muujinaya arintaas markii uu wasiirka arimaha dibadda Maraykanku booshaqadii u dambaysay ku tagay magaalo madaxda Kuuriyada Woqooyi.\nMar loo saro kacay farxad oo koobabka la isku garaacayey, ayaa sarkaal sare inta uu ku jeedsaday Mike Pompeo waxa uu xasuusiyey in kulankaasi inuu dhacaa aanu ku iman istaraarijiyadda maamulka Trump ee ah cadaadiska badan ama cunoqabataynaha.\nKuuriyada Woqooyi waxay doonaysaa in dunidu ogaato in qudheedu ay soo fadhiisanayo miiska wada xaajoodka iyada oo aan la muquunin. Waxa sidoo kale dhici karta in ay dareensantahay in ay [iyadoo sidaa qallafsan] hadana tanaasulaad badan bixinayso.\nImage caption Siidaynta saddexda qof ee Maraykanka ahi waxay ahayd tanaasul weyn oo Kuuriyada Woqooyi samaysay\nWaxay joojisay dhamaan tijaabooyinkii gantaalaha waxaanay sii daysay saddex qof oo Maraykan ah oo u xidhnaa. Kim Jong-un waxa uu la kulmy Madaxweyne Moon, labadooduna waxay saxeexeen baaq wada jir ah, waxaana la filayaa in ay si wada jir ah warbaahinta caalamka horteeda ugu burburiyaan goob nukliyeerka lagu tijaabin jiray.\nMarkaa in la maqlo in maamulka Trump sheegto libta heshiis aanu jeclayni waxa ay noqonaysaa mid aan la suuraysan karin.\nDad badan ayaa odhan kara arintani waa mid ay Pyongyang soo qorshaysay. Maadaama oo ay Kuuriyada Woqooyi taariikhda u gashay in ay ka baxdo heshiisyada wada xaajoodyadana ka baxdo. Waana arin dhacda e. Waxa sidoo kale Kuuriyada Woqooyi khibrad u leedahay diblomaasiyadda noocan oo kale ah oo aanu lahayn maamulka haatan ee Maraykanku.\nDunida oo u riyaaqday go'aanka Kuuriyada Woqooyi\nKuuriyada Waqooyi oo hakineysa tijaabooyinka gantaallada iyo nukliyeerka\nWaxyaabaha soo baxayaa waxa ay fursad siinayaan dadka arinkan ka shikisan fursad ay ku sheegaan in haatan aanay waxba ka duwanayn wakhtiyadii hore oo aanay noqonayn sida dad badani rajaynayaan. Iyo in sida oo kale wixii oo dhoolla cadayn iyo is gacan qaad ahaa iyo socodkii debacsanaa ee uu dhirta dhexdeeda la tamashleynayey Madaxweyne Moon, in aanay bedelayn ee uu Kim Jong-un yahay uun nin aan la aamini karin.\nArintaasi waxa ay talaabooyinka dambe ee la qaadi karo ka dhigaysa kuwo aad u adag. Waana in Kuuriyada Koonfureed iyo Maraykanku ay go'aan ka gaadhaan sida ay uga falcelinayaan arimaha taagan.\nMa soo debci doonaan hadba oo way tanaasuli? Ma dhici kartaa in ay yareeyaan dhoolla tusyada milatari? Mise way is adkayn doonaan oo waxay rajo ka qabaan in Kim Jong-un sidooda oo kale doonayo in shirmadaxeedka uu la yeelanayo madaxweynaha Maraykanku noqdo mid lagu furdaamiyo ismari waaga taagan?\nKuuriyada Woqooyi oo aqbashay shardi Maraykanku ku xidhay\nKuuriyada Koonfureed oo ergo u direysa Kuuriyada Woqooyi\nCiidammada Maraykanka oon dhayil ku dhaafi doonin ciidda Kuuriyada Koonfureed


NANODRONE vCAM, dib u eegis afar-geesoodle ah oo leh kamarad | War gadget\nNANODRONE vCAM, waxaan ku tijaabinay afargeesadleyaal kamarad leh\nMoodooyin badan oo quadcopters ah ayaa ku jira suuqa, wax ka caawinaya inay u muuqdaan beddelaadyo jaban oo jeebkeena ah sida NANODRONE vCAM, badeecad aad u dhameystiran oo ka farxi doonta kuwa doonaya inay soo galaan adduunkan xakamaynta raadiyaha hawada.\nWaxa ugu horreeya ee nagu dhaca ee ku saabsan NANODRONE vCAM markaan ka soo saarno sanduuqiisa waa iyadii cabirka hoos loo dhigay, fadhiista meel bannaan oo keliya 8 x 8 sentimitir. In kasta oo uu aad u yar yahay, haddana afar-geesoodleyaashu waxay naga yaabinayaan ku darista kuwaas oo sida caadiga ah ku badan noocyada waaweyn iyo kuwa qaaliga ah, sida isku-darka kamaradda lagu duubo fiidiyowga kaarka microSD.\nHeerka dhismaha, NANODRONE vCAM wuxuu dareemayaa inuu aad ugu adag yahay gacanta. Muuqaalkeedu aad ayuu u fiicanyahay iyada oo loo mahadcelinayo guryaheeda oo leh dhalaal dhalaalaya iyo qurxin muujinaya iftiinka hawada ee diyaaradaha. Mid kasta oo ka mid ah afar matoor waxaa si fiican looga ilaaliyaa garaacista cagaha caagga ah ee sidoo kale ka dhigaya hawsha degitaanku mid jilicsan. Mashiinadani waxay leeyihiin wadar ahaan afar qalab oo si fudud loo saaray iyada oo ay ugu wacan tahay qalab bir ah oo si nabadgelyo leh loogu xoqdo iyada oo aan waxyeello loo geysan, waxtar badanna u leh in si fudud loo beddelo maadaama aad ogtahay, baarayaashu waa qaybaha ugu nugul dhicitaanka iyo garaacista noocan alaabta carruurtu ku ciyaarto ee raadiyaha gacanta ku hayo.\nNANODRONE vCAM sidoo kale waxay la socotaa a qolof duulimaad gudaha ah taasi waxay si hufan u hagaajineysaa ilaalinta kiciyaasha. Tani waa soo kordhin aad u xiiso badan oo looga hortagayo kuwa wax kiciya inay si toos ah wax ugu garaacaan walxaha aan ku haysan karno guriga, taasoo duulimaadka ka dhigaysa mid aad u ammaan badan oo ka sii xiiso badan haddii aan rakibno qalabkan, taas oo ay lagama maarmaan u tahay in meesha looga saaro qalabka wax lagu garaaco ka wada hadleen. ka hor. Marka guriga gudihiisa lagu dhejiyo, cabbirka afar-geesoodka ayaa kor u kacaya illaa 13 x 13 sentimitir, laakiin sidaas oo ay tahay, weli wuu garaacayaa sida uu u yar yahay.\nSi loo xakameeyo NANODRONE vCAM waxaan leenahay a xarun aad u dhameystiran kaas oo ka shaqeeya 2,4 Ghz band oo adeegsada afar baytariyada AAA. Idaacadan waxay leedahay labo ulood oo aad xasaasi u ah oo lagu xakameeyo dhaqdhaqaaqa kala duwan ee diyaaradaha. In kasta oo usha bidix loo adeegsanayo in lagu jaangooyo dhererka duulimaadka iyo wareegga ku saabsan dhidibka tooska ah ee diyaaradda, usha midig ayaa maamusha dhaqdhaqaaqa horay, gadaal iyo dhinacyada.\nWaxaa lagugula talinayaa inaad khibrad yeelato markaad soocelinta ugu horeysa sameyneyso laakiin hadii tani aysan aheyn kiiskayaga, waxaan si adag kugula talinayaa inaad dhigto kiiska duulimaadka gudaha oo aad bilowdid inaad barato dhaqdhaqaaqa kala duwan mid mid. Taasi waa, waxaan marka hore ku celcelinaa wiishka iyo degitaanka, ka dib dhaqaaqa hore ama gadaal, iyo ugu dambeyn dhaqdhaqaaqyada dhinacyada. Haddii aan si tartiib tartiib ah u soconno, qalooca waxbarashaddu aad ayuu u gaabin doonaa waxaan awoodi doonnaa inaan ku bilowno duulimaad dabiici ah, saacaduhu waxay na siinayaan khibrad aan ku qabanno dhaqdhaqaaqyada sii kordhaya.\nMar alla markii aan helno hawsha, waxaan ka faa'iideysan karnaa firfircoonaan weyn oo ay ku faanto NANODRONE vCAM, hadday tahay dardargelinta iyo dhaqdhaqaaqa labadaba. Haddii aan dibadda u duulno, waa inaan tixgelinno xawaaraha dabaysha iyo culeyskeeda oo hooseeya awgeed, kuma haboona in la tijaabiyo haddii dabeylaha 28 km / saacaddii dhaaftay.\nWaa in la ogaadaa in haddii sabab kasta ha noqotee NANODRONE vCAM aysan xasilloonayn oo u janjeerto inay si habeysan ugu socoto hal jiho, idaacadda waxay leedahay taxane ah badhannada goo si loo magdhabo dhaqdhaqaaqyadan qasabka ah ee saameynaya maaraynta. Tani waxay badanaa dhacdaa haddii aan leenahay qalab waxyeelleeya oo waxyeelleeya duulimaadka diyaaradda sidaa darteed mahadaas awgeed, waan sixi karnaa dhinacan.\nHadda waa markiisa si loo muujiyo kamaradda ku jirta NANODRONE vCAM. Thanks to qaybtan, waan awoodnaa duubista duullimaadyadayada marka laga eego aragtida diyaaradaha aan duuliyaha lahayn, iyadoo laga helayo aragtiyo iyo xuruuf cajiib ah. Si loo duubo fiidiyowga waa inaan gelino kaarka microSD dhabarka dambe ee NANODRONE vCAM oo markii la dhammeeyo, ku riix batoon yar dhinacyadeeda midkood. Laga bilaabo waqtigaas, duubista fiidiyowga ayaa bilaabmi doonta waxaana u horseedi doonaa fiidiyowyo 480 x ppm X XUMAY qaraarka.\nTayada Rabbiga fiidiyowyo lagu duubay NANODRONE vCA ToytronicM waa wax aad u fiican marka la fiiriyo cabirka yar ee optics-ka iyo xalka ugu dambeeya. Shaki la'aan, ku daris in lagu xisaabtamo haddii aan xiiseyno oo aan jecel nahay inaan tijaabino.\nIyada oo xulashooyinkaas oo dhan, inbadan oo idinka mid ah waxaad la yaabi doontaan intee in le'eg ayuu batteriga ku sii soconayaa NANODRONE vCAM. Kiiskan, waqtiga duulimaadku waa toddobo daqiiqo ku dhowaad intaas ka dib, waxaan u baahan doonaa inaan ku xirno dekedda USB-ga oo aan sugno 40 daqiiqo si aan u dhammaystirno wareegga lacag-bixinta oo noo oggolaanaysa inaan mar kale duulno waqtiga ugu badan ee suurtogalka ah. Way cadahay in toddobada daqiiqo ay u muuqdaan inay yar yihiin laakiin waa wax ku badan inta badan diyaaradaha aan duuliyaha lahayn iyo quadcopters, xitaa in ka sii badan baa la tixgelinayaa isticmaalka kamaradda.\nHaddii aad jeceshahay NANODRONE vCAM oo aad rabto inaad naftaada amar ku siiso quadcopter aad u karti badan, waad ku iibsan kartaa kaliya 89,90 euros.\nWadada buuxda ee maqaalka: War gadget » qalabka » NANODRONE vCAM, waxaan ku tijaabinay afargeesadleyaal kamarad leh\nWicitaanka Waajibaadka: Dib-u-eegista ololaha Dagaal Horukacsan\nFarsamaynta cusub ee 'Windows 10' iyo beddelaaddiisa loo adeegsado


Iswiidhen oo dhaleeceyn uga timid Qaramada Modoobey - Radio Sweden Somali - Raadiyaha Iswiidhen | Sveriges Radio\nSawirle: Jörgen Heikki/ Sveriges Radio Sameradion.\nIswiidhen oo dhaleeceyn uga timid Qaramada Modoobey\nLa daabacay torsdag 5 september 2013 kl 09.48\nGuddiga Qaramada Midoobey u qaabbilsan ka hortagga dad-faquuqa ayaa ku tilmaantay siyaasadda macdan-qodidda Iswiidhen mid jebineysa qaraarada qaramada midoobey. Guddigu wuxuu jecel yahay in uu arko in dadka saamerku ay saameyn dheeraad ah ku hawlaha macdan-qodidda ee ka socota dhulka ay ku nool yihiin.\nDhanka kale qoraal cusub oo uu guddigu dhowaan soo saaray waxaa lagu ammaanay dhawr qodob oo ay Iswiidhen dhaqangelisey, kowaas oo ay ka mid yihiin xeerkii lagu qarameynayey dhawr af oo ay ku hadlaan dadka laga tirada badan yahay iyo dastuurka Iswiidhen lagu qoray in dadka saamerku yihiin qowmiyad gaar ah. Balse wuxuu guddigu dhaleeceyn ka muujiyey qodobo kale oo badan.\nGuddigu wuxuu walaac ka muujiyey sharciyada macdan-qodidda oo oggolaanaya in mashaariic ballaaran oo macdan-qodid ah laga bilaabo dhulka ay degto qowmiyadda saamerku, iyadoo aan laga la tashan qowmiyadda saamerka. Waxaana mashaariicdaas ka mid ah macdan bir ah oo laga qodayo aagga Kallak oo ku yaal bannaanka magaalada Jokkmokk. Mashruucaasna waxaa ka dhashay gadood soo bilowdey bilowgii xilligaan kuleylaha.\nDhacdadaani waxay ka horjeedaa qaraarada Qaramada Midoobey. Sidaas awgeed ayuu hadda guddiga Qaramada Midoobey u qaabilsan la dagaalanka dad-faquuqu Iswiidhen ku la talinayaa in ay sharciyada wax ka beddesho oo u oggolaato qowmiyadda saamerka in ay saameyn ku yeeshaan dhulka ay degaan.


#Odawaa oo Madaxda Dowlada ku eedeyay in ay dhaqaalihii ka jarteen Maamulka Galmudug | Get Latest News From Horn of Africa |\n#Odawaa oo Madaxda Dowlada ku eedeyay in ay dhaqaalihii ka jarteen Maamulka Galmudug\nXildhibaan Cabdiraxmaan Maxamed Odawaa oo maalmahaan booqasho ku maraya deegaano ka tirsan Maamulka Galmudug ayaa eedeyn kulul u jeediyay Madaxda Dowladda Federaalka Soomaaliya.\nXildhibaan Odawaa ayaa sheegay in muddo todobaad uu ku sugnaa Galmudug, isla markaana uu tagay magaalooyinka Cadaado, Dhuusamareeb, Gaalkacyo iyo deegaano kale, waxaa uu tilmaamay in dadka deegaanka iyo Madaxda uu kala soo hadlay arrimo badan iyo cabasho ay u soo gudbiyeen sida uu yiri.\nXildhibaanka oo Warbaahinta kula hadlay Magaalada Muqdisho ayaa sheegay in dowladda Federaalka Soomaaliya ay miisaaniyadii loogu talo galay Maamulka Galmudug jaratay,isla markaana mudo wax dhaqaalo ah aan la siin Galmudug.\n“Madaxweyne Xaaf waxa uu ii xaqiijiyay in Lixdii bilood ee ugu dambeysay ay dowladda dhexe ka jaratay gebi ahaanba miisaaniyadii ay siin jirtay Galmudug, waxa ayna ku timaaday arrimo siyaasadeed, waana laga haboonyahay in nolosha dadka la siyaaadeeyo” ayuu sheegay Xildhibaan Odowaa.\nSidoo kale waxa uu sheegay Xildhibaan Cabdiraxmaan Maxamed Odawaa in mashaariic laga fulin lahaa deegaanada Galmudug la hakiyay,waxaana Madaxda Dowladda uu ugu baaqay in xaalada wax ka bedelaan.\nWaxa uu intaas raaciyay ” Galmudug waa cunug yar oo soo korayo uma baahna in neefta lagu celiyo”.\nXildhibaanka ayaa sheegay in Madaxweynaha iyo Ra’iisul Wasaaraha aad loogu hanweynaa, maadaama deegaanka ay matalaan, isla markaana ay aheyd inay dadka dhex fariistaan, isagoo xusay in qof walba uu yeelan karo dano siyaasadeed, balse aan loo baahneyn in la siyaasadeeyo arrimaha horumarinta oo uu xusay inay cid walba ay dan ugu jirto.\nUgu dambeyn waxaa uu sheegay inuu la wadaagi doono wixii uu ku soo arkay deegaanka Xildhibaanada Federaalka iyo senatarada laga soo doorto.\nXildhibaan Cabdiraxmaan Odowaa oo wasiirka arrimaha gudaha ee Soomaaliya mar soo noqday ayaa lagu yaqaanaa in uu yahay xildhibaan aad u dhaliila dowladda dhexe ee Soomaaliya balse markaan waxa uu soo xiganayaa masuuliyiinta Maamulka Galmudug.


Shukaansiga Qarnigii Shan iyo tobnaad. Q3AAD.” W/D: Xasan Cabdulle Calasoow “Shiribmaal” | Laashin iyo Hal-abuur\nShukaansiga Qarnigii Shan iyo tobnaad. Q3AAD.” W/D: Xasan Cabdulle Calasoow “Shiribmaal”\nShukaansiga Qarnigii Shan iyo tobnaad. Q3AAD.”\nWeerarkii Waraabaha ee Toxoboow iyo Toxobeey.”\nToxoboow wuxuu jilbaha u dhigtay inuu Waraabaha meel saaro, si ay naftooda u badbaadiyaan, Waraabuhu moorada soo ma geli karo, sina uma hawaysan karo dhinacyadeeda, marka laga reebo iridda dhacantu saaran tahay oo ay isku curjinayaan. Toxobeey waxaa saaqay urtii iyo uskaggii Waraabayaasha kasoo kamkam laahaa ee isku suyucay (23). Waraabuhu wuxuu ka mid yahay xayaawaannada faylasha isaga kaadiya ee aan iska duwin kaadida waxaa la bah ah Dhidirka iyo Weerka, waa na sababta, xoolaha iyo ugaartuba uga uriyaan meel ka fog. Toxobeey ma suuxin ma na siririn sida kalkii Libaaxu soo weeraray, muuqeeda iyo maankeedu na waa soo jeedaan oo waxa dhacaya iyo dhibta Toxobow iyo Waraabayaasha kala haysta waa u jeeddaa, macallin cadde ayay ku tahay. Laakin qurunka iyo qarmuunka Waraabaha ka soo duul-duulaya ayaa miidaan geddiyay oo waa walaacsan tahay, geeri filasho na waa u dheer tahay oo circiraha ayaa naftu ka hingaagaysaa cabsi aawgeed.\nToxobow wuxuu gacana gaddoodo (24), wuxuu dhidido, wuxuu jilbajabsado, wuxuu istaago, wuxuu fadhiisto Waraaba-yaashii na weerar ba’an ayay ku haayaan, iridda ayay dhooban yihiin mar haddii aysan u dhawaa karin oo uu dhacantiisa xejistay. Waraabayaashu waa carrab daarayaan afkooda dhareer ayaa ka qubanaya, miciyaha ayay isku ruuracayaan, ciil ayay la qaroofanyihiin mar mar na waa uugaabayaan illeyn dhiig cartamaya ayaa hortooda diicaya oo indhahoodu qabanayaan ma na u dhawaan karaan’e. Toxobow na waa dagaallamayaa markii Waraabe ku daalaba hal kale oo caabboon ayaa usoo beddela, Toxoboow talaa ku cuslaatay saacaddu waa ordaysaa, waxaa soo bixi raba bil dhammad joogta oo habeenka kala barkiisa soo baxaysa. Waraabayaashii waa daaleen say u duufayeen, waxaa se go’aan degdeg ah qaatay oo sabri la’ Dhurwaagii ugu waynaa ugu na awoodda badnaa, wuxuu isku dayay inuu dhiiggaan kabbado hortiisa ka soo cartamaya iyo inuu geeri u bareero. Kuwii kale waa daaleen iridda horteeda ayay tubanyihiin, sidii ari ruun bacrin ah lagu ooday ayay gorodda is geliyeen, halka kuwii yaryaraa ay riimayaan. Toxobow na waa yara daalay sow warankii jinfa laawaga ahaa mar na oodda hoosteeda uga coocinayay (25) mar na dhexdeeda. Noolaha wax dila marka dadka laga reebo Waxaa ugu xeelad iyo tab badan Waraabaha oo ma jiro usuud dagaal aqoon ku dhan xitaa Libaaxa’e Waxaa isasoo callaqay kii ugu xoog waynaa Waraaba-yaasha, inta soo dildilloomay ayuu ooddii dhacanta ahayd korka kasoo fuulay, Toxoboow wuxuu dareemay in markaan jilib ciid ka dhaartay arrintu na taagan tahay in la kala weecdo iyo in shaabada lays ku qaado. Wuxuu indhaha ka qaaday Waraabihii ugu xoogga waynaa oo bahal duqoobay ah oo oodda inta korka ka fuulay kusoo dil-dilloomaya, nin il mac ayuu ahaaye Warankii Jinfa laawaga ahaa ee deelaysnaa oo caawa dhan ciidda lagu ruquusayay oo deeladii ka dhacday ee hillaacaya illeyn markii hore ayaa laga tummay “AASTADA” oo ah bir lab aan ruujinoobin’e caloosha ayuu kala helay Waraabiihii oo ku yimid. Waraabihii hore uma soo gudbin mar haddii calooshiisa bannaanka la keenay’e, asigoo naf la caariya ayuu gadaal u dildilloomay dhulka na waq ku yiri, cabaad iyo uugaaw ayuu afka furtay. Waraabuhu waa xayawaanka kaliya ee haddii dhaawac soo gaaro aan boogtiisa baxnaanin ee is dhammays-tira is la markii ba wuxuu billaabay inuu caloosha iska soo qufo oo uu bannaanka wada keeno, wixii mindhicir, baar ka yare, wadne, oora-dugge, Sambab, ilaa uu gaaray in naftu ka haaddo ee uu hammaansado. Waraabayaashii kale ee tirada badnaa markii ay arkeen dhiigga ka faqlaynaya kii ugu tunka waynaa ayay fagaarta qutumiyeen (26), cagta na wax ka dayeen, dib na loogu ma sii jeedin, ilaa barxaddii moorada ku hor tiillay noqotay cidlo haawanaysa. Waxaa isku soo haray, Toxoboow oo neef wayn ka soo fuqday oo culayskii ka degay iyo Toxobeey oo muuqsanaysay waxa dhacaya, farxad na la boodboodaysa la na yaabban geesinimada igaarkaan Ilaahay ugu kaalmeeyay ee la soo jidqaaday, iyo Waraabihii xoogga waynaa oo xaraarugaya neeftu na ku daba yartahay. Goobtii xasaraddu ka oognayd daqiiqado ka hor, waxay isu beddeshay goob juuq la’aan ah oo aan wax nuuxsada lahayn. Dhababartina dhas ayay tiri oo cawo laba ayay isu dhigtay.\nMarkii nefis la helay ba Toxobey waxay billaawday inay dhiishii u hartay ee biyuhu ku jireen ganuunka ka bujiso’e biya ka shubto, si Toxoboow u harraad gooyo, laakin Toxobow waa ka diiday illeyn Gob waa gacalkaa oo kuu go’aya’e is la iyadii ayuu yiri cab biyaha oo dhuunta ku qoyso. Markii ay soo hambaysay ayuu as-na shubtay, markaasuu laba cantuugyo oo halis ah u geliyay. Waxaa la soo xasuustay in la baahan yahay oo cadaw kale haysto, bishiina waa u soo baxday oo xoogaa caddaan aan buurnayn ayaa la helay oo carceero (27) ah. Waxaa afka laga furtay Xashin (28) yar oo Qoloon Diiro oo mura-qaysan ku jiro, dhexda ayaa na la dhigtay, markii laga baahi beelay ayaa Toxobeey kaftan billawday oo tiri: “Waxaa tahay Halyeey, la’aantaa na ma noolaadeen, ma na aqaan wax aan kuugu abaal gudo. Toxoboow oo hadalka ku laabqabowsaday ayaa dhankiisa u jiibiyay oo yiri; walaasheey waa isku leennahay oo dhammaanteen ayay badbaado noo tahay, ad-na kalkaaga ayaa bixis (29) lagaaga baahan doona, waxaan se la sugaynaa goorteeda iyo goobteeda gobeey geenyo. Markii uu Toxoboow markiisa ku tuuray sheeko sandahan (30) ayay ilkihii waxaraha lahaa bikaac siisay, oo qosol dareen naxariiseed leh ku jiidday, oo tiri: “Waaqow anoo Toxobow u abaal gudi kara i gaarsii.” Toxobow oo halkaas ammin fiican ka helay ayaa dhowr bayd oo gabay ah laabta ugu qaboojiyay ku na yiri:\n“Yartaad sida Hareeriga ku yaal, Hogobka buureedka\nDhirta uga hanwayn tahay hablaha, Uga ammaantaa ba\nHubkeediyo malaykaan markaad, Hore u laaf-yootay\nTima hudur madoobehe garabaha, Harafku soo gaaray\nHilif lagu maleegiyo marnaan, Heega lagu taagin\nOon hagoog i taageera iyo, Buruko lagu huurin\nIn kastood hannaankaa qabtiyo, Haybad lagu faano\nAnnaad laba horaadoo si-siman, Hore usoo taagtay\nHagaag ugu dhamayn waa indhaha, Howl karkii rabay.”\nDadka Soomaaliyeed meel iyo waa ay noolaayeen-ba tixdu waxay u ahayd aalad wax walba lagu cabbiro ma na jirin meel ay ka reebbanayd, Ragga iyo Dumar kuna umma kala soocnayn, in kastoo Raggu ku awood badnaa curiska iyo kor kaqabashada ba. Toxobeey oo u bisin-bisootay (31) gaba saraarka Toxobow, ayaa waxay labta ka baarbaartay dhowr bayd oo ay Toxobow ugu bootayso, waligood ba Dumarku iyagoo indhohooda kaa jecel ayay hadda na is giijiyaan’e Toxobeey waxay ku beritantay (32) afarraydaan ku na tiri:\n“Al-fajriya nimmaan iibsa karin, Aarad yare suufa\nOon Eriya Geel soo tabcane, Aafta wax u joogin\nOrkunow (33) iftiinayn hadda na, Uus ku jire-huu eg\nEwelnaan igaar madar ahayn, Way anfici waayay.”\nGeesinimada iyo awoodda Toxobow waa hubsatay, quruxdiisa indha daraan-darka ah na hore ayay u soo kasbaysay oo si fiican ayay indhaha uga buuxsatay, markaan se waxay rabtaa inay hubiso inuu seddaxda ul xoolaad haysto iyo aaladda lagu ilaaliyo’e gammaan Fardood. Haddii uu geesi yahay xoola na u joogaan milge iyo muuq bilanna Eebbe u dhaliyay waxay laabta iska tiri; gacantaad ku haysaa geesi rageed oo mudan in gole looga daalliyo. Toxoboow oo gabay saraarka aad u yaqiin ayaa fahmay, in Toxobeey kasbeynayso inuu xoola leeyahay iyo in kale, ayaa dhankiisa qaatay kaftanki asiga oo dib ugu celinayaa rafaadkii ay soo mareen, iyo kan wali u dhimman, iyo rabitaanka asiga u dheeriga ah ee dhareerku uga da’ayo. Wuxuu u sheegayaa in Eebbehey Xoola siiyay, wax kastoo nolosha ku saabsanna uu badar noole (34) ka yahay wuxuu na ku gaba saraaray:\nWaxaan goofba goof uga baxnaya, Geeri waxay joogto\nWixii goor gadaashoow Libaax, Gorodda noo fuulo\nGellin dheer habiin guura socod, Gomaddu dhiigaawdo\nWaxaan gacal is eegnaa gadaal, Goor iyo ayaanba\nAnoo layga gaar yahay waxaan, Guura dhaxan leeyo\nGaasaskii lasoo dumay wuxuu, Igu gashiineeyo\nGerki Ceel Lebaalaya waxay, Gebi ka laalaaddo\nHaddaan galabta gaar kuula jiro, Guulle mahaddiiye\nSidii good madoobaa qalbigi, Gees-ba mar u liicay\nGabaryahay ogsoonow adduun galabba waa cayn’e\nGaasha na Ilaah-baa i baday, Waa na garabkayga.\nToxobeey waxay heshay jawaabtii ugu dambaysay ee ay ku bacdaadinaysay gaashada (35) uu leeyahay Toxoboow mar haddii aysan doonayn inay nolol la wadaagto, nin aan waxba haysan. Markaan se rayrayn ayay la oobsatay iyadoo nasiibkeedu u bilkeediyay wixii ay doonaysay waxay na ugu jawaabtay Gabay afarray ah oo tiri:\nGeerow lo’aad iyo adoo, Geelya Ari haysta\nGeedqaad na ii fali karoo, Gacalku kuu loogo\nGeesinaad u dhalatee Ilaah, Gooni kugu siiyay\nInaan gole ka daalliyo ha sugin, Wali adoo gayfan\nIn garraarka wiil gaabiyaa, Soo garaangeriyo\nAnna gaaddaa saaraa ha sugin, Geeri laga roone\nAnigaba naftaadeey gubtee, Guur u tabab-taabo.\nIyadoo dhaayuhu isku dhacayaan mis-na aan laysu dhammayn karin, oo qof walba hoos fiirinayo marka ay ku dhacaan indha qofka kale, La ye: “Indha xileed waa la kala kaayaa indha xummaaneed na waa laysku xajiimiyaa’e.” Lays ma dammoo karo, qof walba laabta ayay ka dareen celinaysaa iyadoon bannaanka u soo saari karin guuxa ku jira boggeeda. Toxobeey waxay gashay hogasho (36) iyo dib isu celin, waxay ka yaabtay sida fudud ee ay ninka isugu dhiibtay, waxaa kusoo dhacay waanadii Abootadeed Roobo Ratiwaal Rarane, ku dhihi jirtay. Abootadeed Roobo waxay ahayd: abooto goor iyo ayaanba Toxobeey ka waanisa dhanka guur gelidda iyo haawaha rageed ee kusoo fool leh, waxay ku guubaabi jirtay dardaaran mug wayn una badnaa garaad hadal waxay dhihi jirtay: Gabar waa tii dhex yar oo dhuuban, cuntada intay hooyadaa kaa dhowri jirtay is ka ilaali, Xarako xishood lehe ku dedaal. Qabwayni iyo quursi yaan laguu qoonsan, qofku wuxuu kuu sheego ku qaddari kuna qiimey, warka na xubintaada ka qaado. Warkaad dhahdo lagu ma qoslo, dhubuq dhubuq hore dhabanno hays dambay leedahay. Quruxdaada iyo qaayahaaga yaan rag waran isugu qaadan. Seddax gurigaaga la la soo galaa: Gaajo, qarqaryo iyo qaraw hurdo. Waxaad na ogaataa Dumar waa Udgoon, ragna meeshay dabayshu u socoto ayaa laga maraa, Dumar na meeha ay ka imaanayso ayaa laga maraa. Ballan guur ha gelin adigoo ka bogasho kuu dhiman tahay. Guur waa nasiib ee ha ka daahin, ha na ku degdegin. Boqollal waano oo abootadeed Roobo Ratiwaal Rarane ku taageeri jirtay ayaa kusoo dhac-dhacaya, Toxoboow oo dareemay hogashada iyo himbiriirsiga galay Toxobeey ayaa uga naxsaday: hawadaa ku la duushay habboon?’ say tiri: maya Wolow’e waan hamminayay. sow yiri: ma haadaanbaad ka booddayoo himil-baad kor hurdaysay?’ say tiri; hubsiino halba la siistaa’e danbaa howdka loo galay. Iyadoo hal muceedkii hadalka lays ku tuurtuurayo, ayaa Toxoboow dareemay inuu galiilyoonayo, jirkisu na qaman-dhacyoonayo, reedaha ayuu dadamooday, mase wuxuu indha bac ku yiri; Aar Libaax oo horogtiisu kusoo abbaaran tahay, oo aad mooddo inuu xantooda dhegaysanayo. Toxoboow wuxuu si tartiib iyo turriinsho leh u tusay Aarkii soo eegayay ee dhacanta caalsaarinaya, Toxobeey oo tawallinaysa talo kale, ayaa indhaha ka qaadday, mase waa Aar Libaax oo kali joog ah “KOWKABE” (37) wehel la’aanna ah oo Rati Geel la eg. Aarkii markuu gartay in la arkay iskama waalin’e dib ayuu u ruuqaansaday, wuxuu na ag roogsaday rabtii dhurwaayga meydkiisu yiil, markii uu keni ururiyay ayuu inta seddex jeer hingaag ku dhiftay, dhabbigii ay ku yimideen baruugu dhacay. Libaaxu ma cuno wax uusan dilin, waa na dhaqan gobeed u gooni ah Aarka. Asuudka inta kale waa cunaan wixii kasoo hor baxa ee nool ama dhintay, laakin Libaaxu wuxuu cunaa, carun iyo cad kulul oo soo kam-kamaya oo uu isagu dishay. Sidaa aawgeed Dhurwaagii dhacadiiday ee maydka ahaa afkiisa ma saarin, inuu kuwa moorada ku jira damca na waa ka xishooday, Aarku haddii aan baahiyu hayn dulmiga ma jeclo’e dhabbiga ayuu ku hadaafay. Toxoboow iyo Toxobeey neef ayaa ka soo fuqday qof walba waxaa niyadda uga soo dhacay siday Af Libaax ugu dhacaan hadda na uga bab-baadaan, Toxobeey oo markaan quusatay ayaa Toxoboow ku tiri; walaalow tartii waa dhammeynay oo seddax jeer ayaan halis ku dhacnay hadda na ka baxsannay ee markaan waa naloon yaabaa?” Toxoboow ayaa qosol jagac ka siiyay si uu wel-welka iyo walbahaarka uga bi’iyo geenyadiisa ugub ee laab gubanaysa, ayaa yiri: ha ka biqin inta aan kula socdo in asuud wax naga qaado, Eebbe na na ma hoojinayo ee is deji Gacaliso. Intii is rog-rogidda cawanimo lagu jiray iyo xarbiga dagaalka, ayaa amminkii dhammaday, waxaa bari kasoo muuqday bikaalkii waa beri. Waxaa loo holladay in la seexdo inta qorraxdu ka soo baxayso, si in yar loo gam’o dhinaca ayaa dhulka la dhigtay qof walba na moorada jabadkeeda ayay baarin (38) ka xaar-xaaratay.”\n(23). SUYUC: walax si xad dhaaf ah usoo urayaya qurmaya sida, Kilkillada/Toqfosha,qofka marka uu dhidido.\n(24). GACNA-GADDOOD: gacmaha oo laysku bed-beddelo oo midba mar loo nasiiyo/ bejisiiyo.\n(25).COOCIN: wax la isku taagtaago, sida laba qof oo mid walba torri haysto ee la isku cabsiiyo.\n(26) FAGAARTA QUTUMIYAY: walax kaa orday, ku day, cararay baxsaday.\n(27) CARCEERO: bishu marka ay dhammaad joogto ama dhallaan tahay iftiin yar oo ay la soo baxdo.\n(28) XASHIN: qandi yar oo ka samaysan maqaar xoolaad oo la megdeeyay, amminkii hore jiscinka ayaa lagu qaadan jiray, gacatada/Gocosada na waa lagu tummaa mar mar.\n(29) BIXIS: Qof aad bad-baadisay iyadoo la dili rabo ama aad dhib soo gaari lahaa ku dhinac dhigtay.\n(30) SANDAH: walax la maldahay, sarbeeyay.\n(31) BISIN-BISOOD: walax loo bogay, ama lagu farxay.\n(32) BERETAN: wax laysku bedray mar mar na faan ayay noqotaa.\n(33) OR: waxaa loo yaqaan dharka, caadiga ee aynu xiranno.\n(34) BADAR-NOOLE: qof hantiile, taajir, maal leh.\n(35) GAASHO: hantida magaceeda guud, sida Nool iyo Nood.\n(36) HOGASHO: hoos fiirin hun-dhursi, hoos u raaracsasho.\n(37) KOWBAKE: Magac ay Soomaalidi hore u aqoon jirtay Boqorka Libaaxa lab sida Aarka xayn hoggaamiya, libaaxa dheddeg ee aan curan, waxa loo yaqaan, GOOL kan dheddig ee curta na waxaa loo yaqaan BARAN-BARQO. Halka ilma na loo yaqaan Caga-barruur.\n(38) BAARIN: Dhulka oo ciidda la xaaro, xoogaa yar na hoos loo qodo laga na sameeyo intii qof seexato. Marka gacatada la qodaa na is la magacaas BAARIN ayaa loo yaqaan.\nW/D: Xasan Cabdulle Calasoow “Shiribmaal”


ADDIS ABABA - Madaxweynaha Jamhuuriyadda Federaalka Soomaaliya Mudane Maxamed Cabdullaahi Farmaajo ayaa shalay shir doceedyo magaalada Addis Ababa kula yeeshay madaxda dalalka Itoobiya, Jabuuti, Suudaan, Equatorial Guinea iyo Koonfur Afrika isaga oo kala hadlay sare u qaadidda xiriirka iyo danaha ay wadaagaan.\nMadaxweyne Farmaajo iyo Ra'iisul Wasaaraha Itoobiya Mudane Abiy Axmed ayaa ka wada hadlay horumarinta xiriirka Soomaaliya iyo Itoobiya, dardargelinta isdhexgalka dhaqaale ee gobolka Geeska Afrika iyo iskaashiga dhinaca amniga ee labada dal.\nMadaxweynaha dalka aan walaalaha nahay ee Jabuuti Mudane Ismaaciil Cumar Geelle ayaa kulan qado ah ku casuumay Madaxweyne Farmaajo iyo wafdigiisa, waxaana labada Madaxweyne ka wada hadleen sidii loo sii adkeyn lahaa xiriirka walaaltinimo ee labada dal.\nDhankiisa, Madaxweyne Farmaajo ayaa Madaxweynaha Jabuuti uga mahadceliyay hiilka walaaltinimo iyo garab istaagga joogtada ah ee ay dowladda iyo shacabka Jabuuti u fidiyaan walaalahooda Soomaaliyeed.\nMadaxweyne Jamhuuriyadda ayaa kulanka uu la yeeshay Madaxweynaha Suudaan Mudane Cumar Xasan Albashiir, xukuumad iyo shacabba, uga mahadceliyay taageerada iyo martigelinta ay u sameeyeen kumannaan arday Soomaaliyeed ah oo Suudaan waxbarasho u jooga.\nMadaxweynaha ayaa sidoo kale shir doceed la yeeshay Madaxweynaha dalka Equatorial Guinea Mudane Teodoro Obiang Nguema Mbasog, isaga oo kala hadlay sidii loo soo celin lahaa xiriirka diblumaasiyadeed ee labada dal.\nMadaxweyne Obian ayaa dhankiisa sheegay in ay Soomaaliya abaal weyn uga hayaan taageeradii ay u fidisay dalkiisa markii ay xornimada qaateen.\nSidoo kale, muddadii 3 cisho ahayd ee uu Addis Ababa ku sugnaa Madaxweyne Maxamed Cabdullaahi Farmaajo wax uu la kulmay Xoghayaha Guud ee Qaramada Midoobay Mudane Antonio Guterres, Madaxweyne K/Xigeenka Midowga Yurub, ahna Uqaabilsanaha Arrimaha Dibadda iyo Siyaasadda Amniga Marwo Federica Mogherini iyo Wasiiru Dowlaha Arrimaha Dibadda ee Qatar Mudane Soltan bin Saad Al -Muraikhi.\nSocdaalka ayaa kusoo beegmaya xilli Muqdisho ay ka maqan yihiin dhamaan madaxda dalka.\nAbiy Axmed oo jeediyay hadal halis ku ah jiritaanka Soomaaliya\nSoomaliya 10.11.2018. 22:17